Mestské zastupiteľstvo v Košiciach

Zápisnica
zo VII. (mimoriadneho) rokovania Mestského zastupiteľstva v Košiciach 
zo dňa 3. novembra 2011

Prítomní: podľa prezenčných listín

Rokovanie mestského zastupiteľstva otvoril a viedol primátor mesta Košice MUDr. Richard Raši, PhD., MHP.

Úvod rokovania

p. Raši, primátor mesta Košice – V úvode rokovania bolo prezentovaných 33 poslancov a skonštatoval, že mestské zastupiteľstvo bolo uznášania schopné.
	Podľa Rokovacieho poriadku MZ program rokovania mimoriadneho MZ nie je možné meniť a ani ho dopĺňať, preto dal o programe, ktorý bol v pozvánke uvedený, hlasovať.

Hlasovanie č. 1 -	za: 32, proti: 1, zdržali sa: 4

p. Raši, primátor mesta Košice – Oznámil, že program rokovania bol schválený a budú sa ním riadiť.
	Z rokovania MZ ospravedlnil pánov poslancov: Brixi, Dečo, Kažimír, Ihnát,  Melichárek, Pajtáš a Sidor.
- - -

Overovatelia zápisnice:  Ing. Mikuláš Čečko a MUDr. Ľubomír Demský.
- - -

Návrhová komisia:

p. Raši, primátor mesta Košice – Vyzval predsedov poslaneckých klubov, aby navrhli zástupcov do návrhovej komisie.

p. Géci, poslanec MZ – Za poslanecký klub SMER – SD, MOST – HÍD navrhol poslancov: Margitu Adamčíkovú, Jozefa Andrejčáka a Mareka Kandráča.

p. Raši, primátor mesta Košice – Ďalšie návrhy neodzneli preto dal o tom hlasovať.

Hlasovanie č. 2 -	za: 39, proti: 0, zdržali sa: 2

p. Raši, primátor mesta Košice – Skonštatoval, že návrhová komisia bude pracovať v zložení pp. Adamčíková, Andrejčák, Kandráč a vyzval ich, aby zaujali svoje miesto vo vyhradenom 12. rade a ostatným poslancom oznámil, aby svoje návrhy k jednotlivým bodom po ústnej informácii odovzdali v písomnej podobe návrhovej komisii. 
- - -

Bod č. 1
Správa o plnení opatrení prijatých na odstránenie nedostatkov zistených kontrolou NKÚ za obdobie rokov 2008 a 2010

p. Raši, primátor mesta Košice – Požiadal riaditeľa MMK, aby stručne materiál uviedol.

p. Lazúr, riaditeľ MMK – Uviedol, že predkladaný materiál je vyhodnotením opatrení prijatých na odstránenie nedostatkov zistených kontrolou NKÚ za obdobie rokov 2010, ktorá sa konala od februára 2011 do mája 2011. Zároveň bolo magistrátu NKÚ vytknuté, že neboli splnené opatrenia prijaté na základe kontroly vykonanej v roku 2008, preto sa materiál skladá z dvoch časti. 
	Skonštatoval, že všetky prijaté opatrenia sú ku dnešnému dňu splnené, alebo sú v riešení, a to ak boli vyhodnotené ako „trvalé“.
	Za rok 2008 bolo 6 opatrení nesplnených, ktoré sú k dnešnému dňu splnené a tiež 13 za rok 2010. Táto správa v tomto znení bude postúpená na Najvyšší kontrolný úrad. Termín je do 2.12.2011.

p. Raši, primátor mesta Košice – Otvoril rozpravu.

p. Lasky, poslanec MZ – Ako predseda Finančnej komisie MZ informoval mestské zastupiteľstvo, že finančná komisia na svojom rokovaní prijala uznesenie a odporúča MZ predmetný materiál prerokovať a schváliť.

p. Jenčová, poslankyňa MZ – Otázku smerovala na hlavnú kontrolórku (HK) mesta. Ako je možné, že toľko účtovných nedostatkov je v účtovnom systéme mesta a ako mesto mohlo dopustiť takýto stav a ak boli takéto zistenia, prečo, napr. v tom roku 2008, Útvar hlavného kontrolóra (ÚHK) neskontroloval, že sa nápravné opatrenia neplnia a jednoducho sa to zamietlo pod koberec, alebo nikto si to nevšíma. Myslí si, že úloha hlavného kontrolóra je aj o tomto a poprosila HK o vyjadrenie: „Ako je možné, že tento stav nastal“.

p. Jakubíková, hlavná kontrolórka – Uviedla, že čo sa týka roku 2008 problematické je tam hlavne inventarizácia majetku a ide o dlhodobý problém. Do kontrolného plánu na nasledujúci rok môže dať, že budú špeciálne sledovať inventarizáciu majetku mesta Košice.
	Upriamila pozornosť na VZN č. 76 a uviedla, že v roku 2008 bola vykonaná kontrola a na budúci rok chce opätovne zaradiť kontrolu tohto VZN č. 76 na dodržiavanie dotácií. Myslí, že to je zodpovednosť, kto prijíma tieto opatrenia. ÚHK môže vyhodnotiť nasledujúce obdobie za rok 2010, alebo nasledujúce kontroly, prijaté opatrenia, či sú splnené.

p. Jenčová, poslankyňa MZ – Vystúpila s faktickou poznámkou. Uviedla, že ju jej odpoveď neuspokojila, pretože z roku 2008 sa nápravné opatrenia neplnili. Je rok 2011 a hlavný kontrolór sa tvári, že sa ho to netýka. Ak by sa toto stalo na mestskej časti, tak určite už niekto sedí v base. 

p. Jakubíková, hlavná kontrolórka – Nie je to pravda, že ich to nezaujíma. Kontrolujú opatrenia z kontrol, kde vykonali na jednotlivých subjektoch kontroly a pri nasledujúcich kontrolách vyhodnocujú opatrenia, napr. na základných školách, alebo na objektoch, na ktorých má mesto podiel. Toto vyhodnocujú. Na magistráte to nevyhodnotili, nakoľko túto kontrolu vykonalo NKÚ a NKÚ pri následnej kontrole vyhodnocovalo, či opatrenia, ktoré magistrát prijal, boli splnené.

p. Bereš, poslanec MZ – Vystúpil s faktickou poznámkou. Opýtal sa, kto bol hlavným kontrolórom mesta v roku 2008 a 2009.

p. Raši, primátor mesta Košice – Vtedy tu nepracoval, nepamätá si. Opýtal sa, na koho bola smerovaná otázka. Po chvíli odpovedal: „p. Hojer“.
	Rozpravu ukončil a požiadal návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie – Prečítal návrh na uznesenie.
	Mestské zastupiteľstvo v Košiciach podľa § 6 ods. 2 písm. b) Štatútu mesta Košice berie na vedomie Správu o plnení opatrení prijatých na odstránenie nedostatkov zistených kontrolou NKÚ za obdobie rokov 2008 a 2010.

Hlasovanie č. 3 -	za: 40, proti: 1, zdržali sa: 1

p. Raši, primátor mesta Košice – Skonštatoval, že uznesenie bolo schválené.
- - -

Bod č. 2
Návrh zámeru pripojenia bytových domov Luníka IX na odber elektrickej energie v časovom rozpätí rokov 2011 – 2014

p. Raši, primátor mesta Košice – Požiadal riaditeľa Bytového podniku mesta Košice (BPMK) p. Lehotzkého, ako spracovateľa materiálu, aby ho uviedol.

p. Lehotzký, riaditeľ BPMK – Návrh BPMK tykajúci sa zámeru pripojenia bytových domov Luníka IX na odber elektrickej energie vychádza z dôvodu, že na jar tohto roka boli postupne bytové domy na ulici Podjavorinskej a Krčméryho odpájané od odberu el. energie pre nevyhovujúci technický stav a revízne správy potvrdili nebezpečie pre obyvateľov Luníka IX. Z dôvodu, že obyvatelia Luníka IX nemajú žiadny iný prístup k iným zdrojom energii, ktorým by si mohli zabezpečiť teplo na týchto uliciach a z dôvodu toho, že tieto domy stále nie sú pripojené k elektrickej energii, bytový podnik vypracoval návrh postupného pripojenia všetkých časti Luníka IX k opätovnému pripojeniu na odber elektrickej energie.
	Uviedol, že prvá etapa by zahŕňala pripojenie ulice Krčméryho a tento projekt by bol vybudovaný obdobne, ako v minulosti spracované pripojenie ulice Hrebendova s tým rozdielom, že všetky pripojenia budú vybavené samostatnými pomernými meračmi spotreby elektrickej energie, tak aby nemohlo dochádzať k javu, ktorý je popísaný aj v tomto materiáli na Hrebendovej ulici, kedy celé vyberanie poplatkov za spotrebu elektrickej energie je neadresné, pretože sa tam vyberá paušálny poplatok. Tomu bude nimi navrhovaným spôsobom zabránené, pretože každý bytový dom, každá bytová jednotka bude samostatne pripojená s fakturačným elektromerom, čiže každý by platil za reálnu spotrebu, ktorú reálne spotreboval. Samozrejme mesto by disponovalo s možnosťou postupného odpájania neplatičov tak, aby na rozdiel od Hrebendovej, nemohlo dochádzať k nekontrolovateľnému odberu elektrickej energie. 
	Zopakoval, že rozdielom medzi Hrebendovou a Krčméryho ulicou bude v tom, že každý bytový dom, každá bytová jednotka bude môcť byť pripájaná, alebo odpájaná podľa úrovne platenia. Každá bytová jednotka bude vybavená prepäťovým ističom, aby nemohlo dochádzať k čiernemu odberu. K zabráneniu čierneho odberu chcú zabezpečiť tak, že všetky elektromery budú vzdialené, čiže ak by postupne dochádzalo k čiernemu pripájaniu jednotlivých bytových jednotiek, tak by to bolo až za elektromerom a elektrinu by si ľudia kradli navzájom a nezaťažovalo by to mesto ani bytový podnik.
	Celkové náklady na realizáciu prvej etapy, ktorú navrhujú zrealizovať ešte v tomto roku, predstavujú 141805 eur s DPH. 
	V rámci druhej etapy sa navrhuje pripojiť bytový dom na Podjavorinskej 6-8, ktorý v súčasnej dobe má zabezpečené pripojenie na elektrickú energiu a zo 40 bytových jednotiek je tam pripojených 17 bytov. Tento bytový dom, ktorý je v súčasnej dobe v najlepšom technickom stave na Luníku IX navrhujú riešiť situáciu tak, aby každá bytová jednotka bola pripojená k odberu samostatne na Východoslovenskú distribučnú spoločnosť, čiže budú jej priamymi zákazníkmi a tým platba nepôjde cez mesto. Celkový náklad na uskutočnenie navrhovaného pripojenia predstavuje 107 tis. eur s tým, že je prisľúbené spolufinancovanie Východoslovenskej distribučnej vo výške 45938 eur ale s podmienkou, že mesto, ako majiteľ bytového domu Podjavorinskej 6-8 vybuduje, resp. zabezpečí iný zdroj vykurovania, ako elektrickou energiou. Preto navrhujú v materiáli o znovu pripojenie bytového domu na zdroj tepla. Možnosti sú dve, buď sa napoja na rozvody Tepelného hospodárstva (TEHO), alebo sa vybuduje samostatná kotolňa. Jednoduchšie a lacnejšie vychádza znovu napojenie bytového domu na rozvody TEHO s tým, že do budúcna bude tento dom prednostne vybratý pre platiacich obyvateľov Luníka IX, nakoľko v súčasnosti je z aktuálne bývajúcich a z aktuálne platných nájomných zmlúv čo sa týka neplatičstva v najlepších číslach. 
	V tretej etape pre rok 2013 a 2014 navrhujú rekonštruovať a tým pádom aj celkovo zabezpečiť všetky zdroje energie pre ulicu Podjavorinskej nepárne čísla, tak, aby tam po rekonštrukcii vzniklo plnohodnotné bývanie so všetkými druhmi energie.  Po vzore ulice Herlianskej v Košickej Novej Vsi, kde po zrekonštruovaní bytových domov od obyvateľov, ktorí tam sú, neevidujú takmer žiadne nedoplatky. Po rekonštrukcii elektrických rozvodov budú rekonštruované všetky druhy rozvodov, plus v sedlovej časti strechy by vzniklo 12 nových bytových jednotiek. 
Pre objektívne posúdenie tohto materiálu zahrnuli do neho aj hlavný problém spojený s Luníkom IX, a to je neplatičstvo. Celkový návrh vo všetkých troch etapách počíta aj s tým, že mesto bude mať dostatočnú možnosť regulovať dodávku elektrickej energie, resp. iných druhov energii, podľa úrovne platenia jednotlivých obyvateľov. 

p. Raši, primátor mesta Košice – Otvoril rozpravu.

p. Kasterko, poslanec MZ – Spracovateľa materiálu sa chcel opýtať, keďže bytové domy na Krčméryho a Podjavorinskej ulici boli odpojené dôsledkom argumentácie, že je tam nevyhovujúci technický stav rozvodov elektrickej energie. Argumentom je, že vzhľadom ku skutočnosti, že obyvatelia bytov sú odpojení okrem dodávok elektrickej energie aj od iných zdrojov energie (tepla a teplej úžitkovej vody), opýtal sa, či to má chápať tak, že tento rok je potrebné akútne riešiť Krčméryho ulicu na to, aby spoluobčania nezamrzli. Skonštatoval, že v návrhu je uvedené, že v prvej etape je Krčméryho ulica a v druhej etape je Podjavoriskej 6-8. Opýtal sa, čo bude s ľuďmi na Podjavorinskej nepárne čísla, ktoré sú naplánované zapojiť až na roky 2013-2014, či dovtedy budú mrznúť. 
Taktiež ho zaujímalo, ako bude prebiehať výber finančných prostriedkov, vrátenie finančných prostriedkov dlžníkmi, ktorí majú neskutočné finančné resty a ako chce mesto do budúcna tieto finančné prostriedky vymáhať. Myslí si, že je potrebné uvažovať a nájsť iný kľúč, lebo je to fakticky studňa, ktorá nemá dno a do týchto blokov mesto hádže ďalšie finančné prostriedky, aby mali nové elektrické rozvody, nové rozvody tepla. Akú istotu bude mať mesto, že sa nezopakuje situácia, ktorá bola v minulosti, že čo prvé, tak odmontovali radiátory a odviezli ich do zberných surovín a opýtal sa, či bude stráž v každom jednom byte, alebo každý deň tam bude chodiť technik a kontrolovať, či náhodou už nie je odobratý radiátor. 

p. Raši, primátor mesta Košice – Skôr, ako mal odpovedať riaditeľ BPMK povedal poslancovi p. Kasterkovi, že akékoľvek pozmeňujúce návrhy a vylepšenia, ktoré má, môže odovzdať návrhovej komisii, aby mohli o nich hlasovať.

p. Lehotzký, riaditeľ BPMK – Uviedol, že zodpovie na tie otázky, na ktoré môže zodpovedať.
	BPMK okrem tohto materiálu pristúpil k celkovému riešeniu neplatičstva nielen na Luníku IX, ale na celom území mesta. K prispeniu riešenia neplatičstva strávili prvú pasportizáciu bytov v lete tohto roku, ktorá sa týkala 188 bytov, kde časť bytov v lepšom technickom stave prešla do kategórie tretej a byty v zlom technickom stave boli prekategorizované do štvrtej kategórie.  Uvedené prekategorizovanie má vplyv na výšku nájomného a samozrejme odzrkadľuje aj reálny technický stav bytov. Neplatičstvo ako také, v tejto časti mesta je riešenie aj tým, že obyvatelia, ktorí doteraz boli výraznými neplatičmi, budú umiestnení do bytov štvrtej kategórie, kde ich právo na bývanie bude obmedzené v tom, že budú spoločne využívať sociálne zariadenie a kuchyňu. Uviedol príklad, že z trojizbového bytu vytvorili tri bytové jednotky, kde v jednotlivých izbách bude po jednej rodine s tým, že spoločné priestory bytu budú využívať spoločne. Nebude sa to týkať len obyvateľov Luníka IX, ale aj neplatičov z mesta, z  tzv. hybridných bytov budú premiestňovaní do novovzniknutých bytov štvrtej kategórie. Do konca roka 2011 bude celý Luník IX prekategorizovaný a predstavuje to všetky byty v počte 498. Dodal, že momentálne tento údaj už neplatí, pretože prekategorizovaním vzniklo 528 bytových jednotiek a tieto nové bytové jednotky sú určené pre neplatičov, tak aby mesto a bytový podnik mohli prostredníctvom exekútora konečne začať realizovať vypratávanie neplatičov z bytových jednotiek.
	Čo sa týka udržateľnosti stavu, resp. udržateľnosti nových technických riešení uviedol, že je to otázka na zástupcov Luníka IX tak, aby hlavne oni zabezpečili udržateľnosť stavu, ktorý im je daný, lebo to je azda posledná šanca, ktorú môžu ešte využiť.
	K otázke, ktorá sa týkala ľudí na Podjavorinskej uviedol, že nie je to možné ani technických a ani z finančných možností mesta zrealizovať to všetko naraz.

p. Petrvalský, poslanec MZ – Vystúpil s faktickou poznámkou. Opýtal sa, či by nebolo efektívne v tejto záležitosti využiť inštitút osobného príjemcu.

p. Raši, primátor mesta Košice – Uviedol, že bytový podnik to navrhol a v predkladanom materiáli to je spomenuté, že tam, kde to bude možné bude sa inštitút osobného príjemcu využívať.

p. Halenár, poslanec MZ – Vystúpil s faktickou poznámkou. Mal aj technickú poznámku, že keď primátor umožnil vystúpenie riaditeľovi bytového podniku, tak by mala k tomu vystúpeniu prebehnúť debata pred diskusiou, alebo ho nabudúce zahrnúť do diskusie.
	Na základe toho, čo odznelo ho zaujímalo, ako sa zmenila situácia na Luníka IX v nájomných zmluvách, pretože minulého roku poslanci mali informáciu, že cca 50 % bytov na tomto sídlisku nemá právoplatné nájomné zmluvy. Zaujímalo ho, ako sa to zmenilo a ako sa budú neplatiči riešiť, nakoľko na otázku nebolo odpovedané. Požiadal, aby riaditeľ bytového podniku spomenul, ako dlhy z minulosti budú splácané.

p. Raši, primátor mesta Košice – Požiadal riaditeľa bytového podniku, aby si otázky, ktoré vyslovia jednotliví poslanci zapísal a zodpovie na ne naraz. V prípade potreby bude ďalšie kolo otázok.

p. Lasky, poslanec MZ – Ako predseda Finančnej komisie pri MZ informoval poslancov MZ, že komisia predmetný materiál schválila a prijala uznesenie, v ktorom odporúča MZ prerokovať a schváliť Návrh zámeru pripojenia bytových domov Luníka IX na odber elektrickej energie v časovom rozpätí rokov 2011 – 2014. Všetci prítomní boli „za“ toto riešenie. K hlasovaniu došlo až po dlhej diskusii. 
	Ako bývalý predseda dozornej rady Východoslovenskej energetiky sa zúčastnil mnohých rokovaní s bývalým vedením mesta Košice ohľadne problematiky na Luníku IX a dodal, že riešenia boli odborne prediskutované s mnohými odborníkmi a boli riešené tak, aby nebolo problematické pre obyvateľov Luníka IX. Preto sa poďakoval súčasnému vedeniu mesta, že našlo odvahu konečne Luník IX riešiť spôsobom, ktoré je dnes prednesené.

p. Halenár, poslanec MZ – Práve preto, že Rokovací poriadok hovorí o troch minútach diskusného príspevku, má problém s tým, že nedostáva informáciu najprv a tá informácia je dôležitá. Uviedol, že osobne je proti riešeniu, ktoré je predkladané z dvoch dôvodov. Nepočul, alebo nebola vyzvaná samospráva Luníka IX, ako situáciu vníma a nakoľko ľudia z tohto sídliska chcú prispieť k zmene stavu, ktorý tam aj v súvislosti s elektrickou energiou vznikol. Za druhé si myslí, že toto mesto má množstvo iných príležitosti a iným ľuďom dať peniaze, ktoré sú im potrebné k životu.
	Mal ešte jednu otázku na riaditeľa bytového podniku, že ako je možné, že nastali nejaké bezpečnostné dôvody na domoch, ktoré boli postavené v tom období, ako aj iné domy v tomto meste a ako je možné, že púhym odpojením zrazu musí mesto vynaložiť 1,8 mil. eur, aby to dalo do pôvodného stavu v akom to bolo.
	Osobne si myslí, keď nepočuť nič z Luníka IX, mesto by sa malo zachovať solidárne a namiesto peňazí a vylepšovania bytového fondu spôsobom, ako je navrhované, malo by radšej zakúpiť niekoľko tisíc spacákov a ponúknuť ich pre tých, ktorí majú platnú nájomnú zmluvu. Ináč tú situáciu bez toho, aby si ľudia na Luníku IX uvedomili, že sami sa do týchto problémov dostali a že sami musia vynaložiť istú námahu k tomu, aby sa z nich dostali, nevyriešia, ani žiadne listy. Uviedol, že čo vyriešiť problém môže je, že namiesto dvoch ztrhnutých vchodov na Krčméryho ulici sa začne stavať štandardná bytová jednotka, kde budú všetky náležitosti pre štandardné bývanie a do nich presunúť ľudí, u ktorých história ukázala, že si tieto bytové jednotky budú vedieť obhospodáriť tak, ako sú zvyknutí všetci ostatní v tomto meste. 
	Neustálym problémom, ktorý neustále vystáva je ten, že mesto sa zúfalo snaží o nejaké riešenia bez toho, aby samospráva Luníka IX akýmkoľvek spôsobom participovala na týchto riešeniach. Samospráva má najbližšie k občanom a najviac chápe, prečo došlo k tomu stavu. Nevedel, či v rokovacej sále bol prítomný starosta Luníka IX, ale vedel, že bol prítomný poslanec MZ za Luník IX, preto ho vyzval, aby vystúpil a povedal, čo si o tom myslí.

p. Petrvalský, poslanec MZ – Vystúpil s faktickou poznámkou. Ten, kto by to mal pochopiť, to aj pochopil a má lepšie podmienky na Luníku IX a ten, kto to doteraz nepochopil, žiadnou osvetou a ničím iným to chápať nebude, lebo má zaužívaný životný štandard, ktorý sa bude snažiť si udržať naďalej. Podľa neho spacáky nie sú riešením. Nesmú zabúdať, že pokiaľ niekto na Luníku IX zmrzne, alebo dôjde k inej nepríjemnej záležitosti, v tom momente celý horúci zemiak bude na mestskom zastupiteľstve a aj na miestnom zastupiteľstve Luníka IX. Myslí si, že je to veľmi vážna záležitosť, aby sa k tomu postavili len tak ľahkovážne.

p. Lasky, poslanec MZ – Vystúpil s faktickou poznámkou. Uviedol, že technické riešenie prinúti občanov na Luníku IX platiť, lebo je spracované tak, že kto platiť nebude, bude odpojený a bude problém pripájať sa na ďalšie čierne odbery. Problém bude vyriešený aj z hľadiska technického, kde dochádzalo aj k ohrozeniu na životoch ľudí, ktorí tam žijú. Ďalšia poznámka k spacákom. Žije tam približne 200 detí, aj keď sú z komunity, je to 200 detí.

p. Berberich, poslanec MZ – Uviedol, že tento návrh počíta s investíciou finančných prostriedkov. Ak to má byť systémovým riešením položil otázku, ako sa zabezpečí, že keď títo občania, ktorí dostanú nové rozvody, budú platiť. Aj keď z časti to už bolo spomenuté, že to má na starosti samospráva Luníka IX, investované prostriedky idú z mesta a mesto by malo mať istú záruku, preto chcel počuť o systémovom opatrení, ktoré zabezpečí, že si občania budú za to platiť. Konštatovanie, že ak platiť nebudú, budú odpojení, považuje za zbytočné investovanie.
	Zaujímalo ho tiež, či spomenuté spájanie bytov šéfom bytového podniku je v rámci legislatívy, hygienických noriem a čo k tomu patrí, všetko ošetrené.

p. Halenár, poslanec MZ – Vystúpil s faktickou poznámkou. Uviedol, že tak ako povedal kolega p. Berberich, bez riešenia, alebo bez idei, akým spôsob dokážu ľudia na Luníku IX zabezpečiť si svoj životný štandard, myslel prácou, je každý návrh polovičatý. Je to len odkusovanie z koláča, ktorý patrí všetkým Košičanom a sústreďovanie značnej časti prostriedkov do jednej časti. Toto sú tiež občania tohto mesta, nikto nehovorí „že nie“, ale musia občanom mesta povedať, že značne prispeli k stavu, ktorý tam je a musia ukázať aktivitu, alebo akým spôsobom plánujú minimálne udržiavať stav, ktorý bude nastolený.  

p. Vargovčák, poslanec MZ – Uviedol, že všetci čo tu sedia, si uvedomujú, že Luník IX je vážnou témou s ktorou sa boria dlhé roky. Myslí si, každý súdny politik, každý súdny občan tohto mesta a nie je populista, si uvedomuje, že v súčasnosti už neexistuje dobré riešenie pre Luník IX. Existuje iba zlé a ešte horšie. Navrhované riešenie bytového podniku nie je ideálne, ale všetky ostatné iné riešenia sú ešte horšie a vyvolané náklady, ak sa toto riešenie neprijme, sú oveľa vyššie. 
	Dovolil si ešte zopár poznámok ku kolegom a podotkol, že škoda, že nie je prítomný p. Kažimír, lebo ho chcel vyzvať na to, aby im povedal riešenie, ktoré navrhoval a ktorým bilbordami olepil celé mesto pred voľbami. Netreba sa vyhýbať tejto konfrontácii.
Mal ešte jednu poznámku, že prílohou predkladaného materiálu boli listy adresované premiérke SR p. Radičovej. Povedal, že on, ako viceprimátor v minulom volebnom období má podobnú zbierku listov s p. Čaplovičom, ako vicepremiérom pre národnostné menšiny a výsledok bol asi podobný. Chcel tým povedať, že ak si s tým problémom sami neporadia, asi im v tom nikto nepomôže, ale určite to nemôžu byť riešenia populistické.

p. Raši, primátor mesta Košice – Slová adresoval p. Vargovčákovi a podotkol, že v kontexte posledných dní, možno znova príde čas, keď ten list znova bude písať p. Čaplovičovi a snáď už dôjde pozitívna odpoveď.

p. Gábor, poslanec MZ – Chcel reagovať na pár vecí, ktoré už odzneli. Uviedol, že blíži sa zima a riešenia hľadali s p. námestníčkou a s ostanými s vedenia mesta už od jari tohto roku, ako sprístupniť tým ľudom, aby fakt tú zimu nejako prežili. 
	Ohľadne odporúčania, alebo ako budú ľudia dodržiavať platobnú disciplínu povedal, že sám život ich poučil, že bez zdroja sa nedá žiť. Myslí si, že ak mesto a  poslanci tento krok urobia, ľudia si to budú veľmi vážiť a každý elektromer si budú chrániť a vážiť, že budú sami na to dávať pozor, aby nikto tento systém nezneužíval.
	Opravil údaj, že tam nežije 200 detí, ale 2500 detí do 15 rokov. Minulého roku na úrad Luníka IX prišli deti s omrzlinami, ktoré museli riešiť tak, že boli hospitalizované. Aby sa tento stav nezopakoval, poprosil všetkých prítomných poslancov, aby pouvažovali, že ide o spoluobčanov, aby tú zimu akosi preklenuli.
	Riešenia s bytovým podnikom a mestom sa hľadali na dlhodobo, nie krátkodobo, aby tá platiteľnosť ľudí bola taká, aby sa dala uniesť. Je si treba uvedomiť, že ide o ľudí zo sociálneho prostredia a nemajú žiadny iný príjem okrem sociálnych dávok a zagarantoval, že ak by mali prácu a možnosť sa zamestnať, tak minimálne 60 % ľudí robí. 

p. Petrvalský, poslanec MZ – Vystúpil s faktickou poznámkou. Uviedol, že z niektorých príspevkov je jasne cítiť, že sú poslanci, ktorí o Luníku IX nemajú ani šajnu. Je zato, aby mesto zorganizovalo pracovnú návštevu poslancov, a kto bude mať záujem, môže si túto mestskú časť na vlastné oči prezrieť, aby sa vedelo o čom sa rozpráva.

p. Raši, primátor mesta Košice – Návrh zvážia a aj to, či to bude s pobytom, alebo to bude jednodňová návšteva.

S. Kočiš, poslanec MZ – Vopred poďakoval za ponuku a dodal, že na sídlisku už bol. Myslí si ale jedno, pokiaľ bude pretrvávať vandalizmus a následná beztrestnosť, tu nevymyslia žiadne riešenie. V prvom rade musia byť také zákony, ktoré platia pre všetkých. Pokiaľ to tak nebude, je potrebné si priznať, že budú musieť stále niečo dať zo svojho, zobrať svojim deťom a dať 2000 deťom iným, ktorých rodičia využívajú ako štít. 
	Prvú etapu návrhu berie a považuje ako za pilotný program, preto, lebo videl fotky aj v denníku Korzár. Jedná sa o domové rozvody, ktorým chýba oceľový, alebo plechový kryt a môže dôjsť k usmrteniu dieťaťa. Opýtal sa, ak k takému nešťastiu dôjde, kto si zoberie toto na zodpovednosť. Mesto ako vlastník a bytový podnik ako správca domov, musí tento nebezpečný stav riešiť. Riešenie odpojenia bytového domu od elektriny v 21. storočí určite nie je riešením. 
	Za prvú etapu, ktorá je v návrhu na uznesenie zahlasuje „za“, pri ostatných je na vážkach a uvidí či sa prvá etapa osvedčí a potom sa môže následne zrealizovať všetko to, čo je predostreté. 
	Opýtal sa, či prípadnú investíciu by bola ochotná poistiť nejaká poisťovňa voči prípadnému vandalizmu následne.

p. Blaškovičová, poslankyňa MZ – Určite tak ako ona, tak aj ostatní z poslancov si prečítali dnešný článok ohľadne Luníka IX v Korzári a diskusiu, v ktorej ani jeden príspevok nie je naklonený k ponúkanému riešeniu. Všetky reakcie 50 občanov sú odmietavé. 
	Trúfa si povedať, že 90 % z poslancov, ktorý tu sedia, neveria, že toto riešenie prinesie pozitívny výsledok a dlhy sa nebudú hromadiť. Aj ona sa snaží oddeliť dnes rozum od emócii, lebo rozum jej hovorí nehlasovať „za“, ale na druhej strane jej ženské a ľudské srdce hovorí, treba problém vyriešiť a bude hlasovať „za“, napriek tomu, že vnútorne, rozumovo neverí tomu, že to bude prínos, neverí tomu, že obyvatelia si budú vážiť dnešné rozhodnutie poslancov.
	Mala ešte jednu otázku v súvislosti s inkriminovaným článkom v Korzári, v ktorom bola zmienka o EÚ fondoch a dotáciách, ktoré Košice dostali na riešenie problematiky  Luníka IX. Požiadala o odpoveď a opýtala sa, ako stojí mesto s týmito EÚ fondmi, prečo neboli čerpané a na čo sú určené. 

p. Halenár, poslanec MZ – Vystúpil s faktickou poznámkou a uviedol, že riaditeľ bytového podniku len okrajovo spomenul teplo a ako to v zime bude vyzerať. Zaviesť elektrinu a spoliehať sa nato, že niekto bude tú elektrinu platiť bez toho, aby vedeli, ako to vyzerá so všetkými energiami považuje za príliš málo informácií k rozhodovaniu. Ak chcú obecné peniaze niekde dať, poslanci by mali mať komplexnú informáciu a prestať sa zaoberať niečím, že niekde žije 2000 detí, alebo 2500 detí, ktoré akýmsi spôsobom tam fungovali doteraz a ak chcú, aby začali žiť lepším životom, mali by sa začať zaoberať nie tým, ako im neustále dávať, ale tým, čím vlastne Luník IX prispeje k tomu, aby sa stal riadnou mestskou časťou tohto mesta. 
	Pýtal sa na starostu Luníka IX.

p. Raši, primátor mesta Košice – Nevidel ho tu doteraz.

p. Jenčová, poslankyňa MZ – Vystúpila s faktickou poznámkou. Uviedla, že zhoduje sa s viacerými diskutujúcimi, že problém je vážny. Môžu si povedať rovno, že ak zahlasujú „za“ míňajú mestské peniaze. Ak zahlasujú „proti“ tak diskriminujú a sú bezcitní. Medzi tým niečo neexistuje a za čokoľvek zahlasujú, budú zlí. Tak, ako bolo povedané p. Vargovčákom, nemajú lepšie a horšie riešenie, ale majú dve zlé riešenia. Uviedla, aby sa pokúsili zvoliť si menšie zlo, aby neboli obvinení za ľahostajnosť, že tam zomierajú ľudia od zimy. Ak má byť zodpovedná, že tam niekto zomrel, tak nech radšej na ňu brýzgajú, že hlasovala za výdavky mesta.

p. Čekanová, poslankyňa MZ – Vystúpila s faktickou poznámkou. Opýtala sa, dokedy budú diskriminovať biele rodiny a biele deti. Týka sa to ich všetkých. Samozrejme, súhlasí s tým čo povedala kolegyňa, že sú tu dve zlé riešenia, jedno zlé a druhé ešte horšie. Teraz je potrebné si uvedomiť a opýtala sa, či nevedia nájsť ešte iné riešenie. Na minulom zastupiteľstve hovorili o dotáciách pre cirkevné školy, kedy nevedeli nájsť finančné prostriedky a položila otázku, čo keby sa obrátili na inštitúcie, ktoré by im s deťmi dokázali pomôcť práve z tejto komunity a nejakým spôsobom práve tam sa posnažiť tie finančné prostriedky dávať, alebo im pomôcť nejakým spôsobom. 

p. Filipko, poslanec MZ – Vyjadril svoju podporu návrhu, ktorý predložil bytový podnik. Uviedol, že starosta Luníka IX sa rokovania MZ a ani včerajšieho rokovania Rady starostov zúčastniť nemohol, nakoľko musel z rodinných dôvod odcestovať. 
	Odpovedal z časti na otázky ohľadne garancie, že sa rozvody nepoškodia. Uviedol, že v minulom roku kedy došlo ku rekonštrukcii, resp. k núdzovej obnove elektrických rozvodov na Hrebendovej ulici prakticky počas necelého roka nedošlo k vážnemu poškodeniu rozvodov, snáď cítiť, že tí ľudia si uvedomili, že sú existenčne závislí od elektrickej energie, ktorá v kábloch je a ak tam nebudú, tak im nepotečie. Toto je ako taký slabý náznak garancií aj pri ďalších etapách, ktoré sa majú realizovať. 
	Je si plne vedomý, že financií je málo, preto možno k spracovateľom návrhu, k vedeniu mesta by dal ešte námet, že všetci veľmi dobre vedia, že riešenie, ktoré je na Hrebendovej ulici, kde ide o 240 bytov, nie je ideálne. Systém zapínania ističov pred bytovými domami a celý systém riešenia chodu výberu poplatkov nie je ideálny. Riešením by bolo zaviesť v budúcnosti taktiež meraný obder pomernými meračmi, ale chápe, že momentálne nie sú peniaze, ale riešením pre Hrebendovu, teda polovicu sídliska, bude určite meranie.

p. Jakubov, poslanec MZ – Vystúpil s faktickou poznámkou. Vzhľadom na to, že si vypočul doteraz veľa negatívnych, ale aj pozitívnych ohlasov na predložený materiál, názory sa rôznia, ale vzhľadom k tomu, že doteraz nepočul ani jeden konkrétny návrh, pozmeňujúci, alebo iný návrh riešenia, odporučil, aby diskusiu ukončili a pristúpili k hlasovaniu.

p. Raši, primátor mesta Košice – Opýtal sa, či to má chápať ako prednesenie procedurálneho návrhu k ukončeniu diskusie. 
	Hlas z pléna „áno“.
	Uviedol, že s faktickými poznámkami ešte vystúpia pp. Jutka, Berberich a následne sa bude hlasovať o procedurálnom návrhu od poslanca Jakubova.

p. Jutka, poslanec MZ – Vystúpil s faktickou poznámkou a uviedol, že chcel dať taký istý návrh, ako poslanec Jakubov.

p. Berberich, poslanec MZ – Vystúpil s faktickou poznámkou. Nehovorilo sa o jednej dôležitej veci a to o nadstavbách, ktoré sa v materiáli spomínajú. Aj o tom by bolo treba hovoriť, či tie plánované nadstavby sú naozaj efektívne a takisto by to bolo treba zodpovedať.

p. Raši, primátor mesta Košice – Bude sa hlasovať o procedurálnom návrhu.

Ozval sa občan, ktorý bol prítomný v rokovacej sále a požadoval, aby mu bolo umožnené sa vyjadriť.

p. Raši, primátor mesta Košice – Podľa Rokovacieho poriadku MZ nie je možné voľne vstúpiť do rokovania MZ. 
	Vyjadril, že podľa rokovania MZ budú hlasovať o procedurálnom návrhu, ktorý podal p. Jakubov. Pri jeho schválení v rozprave budú pokračovať poslanci, ktorí boli do rozpravy prihlásení pred návrhom a ďalší sa už prihlasovať nebudú.
	Dal hlasovať o návrhu p. Jakubova.

Hlasovanie č. 4 -	za: 30, proti: 1, zdržali sa: 9

p. Raši, primátor mesta Košice – Skonštatoval, že návrh bol schválený a diskusia bude ukončená s prihlásenými rečníkmi do hlasovania a následne dá priestor spracovateľovi materiálu.

p. Gamcová, poslankyňa MZ – Uviedla, že takúto diskusiu už počúva niekoľko rokov, nie je to prvýkrát, kedy riešia takýto problém. Odpratával sa odpad a tak ďalej. 
	Môže súhlasiť s p. Blaškovičovou a ani ona neverí tomu, že niečo tento návrh prinesie a že sa niečo na Luníku IX vyrieši. Čo by ako poslanec navrhovala uviedla, že jej v návrhu chýba niečo medzi tým, to znamená, že nedobré sa jej počúva, keď ju citovo vydierajú, lebo považuje to za citové vydieranie, že sa tam môže stať to, alebo ono. Na druhej strane si uvedomuje, že je potrebné určite niečo robiť.
	Uviedla, že je tu priestor na to, aby občania Luníka IX pochopili, že zadarmo nemôžu dostávať finančnú pomoc od mesta donekonečna. 
	V návrhu jej chýba niečo spoločné s Úradom práce sociálnych vecí a rodiny, niečo, podľa čoho by z prípadných dávok, alebo z iných príjmov, ktoré tieto rodiny majú, lebo rodia deti a dostávajú úžasné príspevky a aby pochopili, že toto nie je cesta, aby sa donekonečna rozmnožovali a aby dostávali to isté, čo dostávajú rodiny biele, ktoré sa snažia a platia z malých príjmov za všetko čo musia v zmysle všetkých predpisov.
	Áno, spomína sa inštitút osobitného príjemcu, ale je tam aj veta, že bude podľa možnosti v zmysle zákona. Vedia, že dlhé roky bojujú s tým, že ani nevedia, koľko ľudí tam býva, nevedia ako funguje samospráva. Povedala im prípad, ktorý zistila, že na miestnom úrade bola prenajatá ambulancia. Nájomná zmluva bola s miestnym úradom, bol tam účet niekoho, o kom nikto nevedel, komu peniaze za nájom ambulancie idú.
	Opýtala sa, či bytový podnik urobil všetko preto, aby s úradom práce sa spojil a našiel nejaké konkrétne riešenia, aby všetci ostatní, ktorí si poctivo platíme, mohli zahlasovať s tým, že dobre, ale na občanov Luníka IX je určitý tlak a že budú si to vážiť, lebo neverí tomu, čo povedal poslanec Horváth, že teraz, keď to odhlasujú, že si to budú vážiť. Nie, tomuto neverí.
	Preto sa opýtala primátora mesta Košice, či je spolupráca s Luníkom IX lepšia, ako to bolo po minulé roky.

S. Kočiš, poslanec MZ – Pri svojom prvom vstupe pozabudol predniesť návrh, aby sa v zmysle predloženého návrhu na uznesenie hlasovalo po jednotlivých bodoch samostatne. 

p. Raši, primátor mesta Košice – Kvôli tomu, že ide o značné finančné náklady je návrh zámeru z časového hľadiska rozdelený na tri etapy, z toho dôvodu je navrhnutý postup hlasovania o jednotlivých bodoch navrhnutého uznesenia samostatne. 

p. Betuš, poslanec MZ – Prerokovaný bod je podľa jeho názoru bodom, ktorý smeruje nie ku koncepcii, ale ku záchranárskej akcii, aby ľudia nezamrzli cez zimu a tento bod takto berie a myslí si, že môžu s ním súhlasiť, lebo tých ľudí zachrániť pred zimou treba. Taktiež vnímal na facebooku aj v Korzári odmietavé reakcie občanov k predkladanému návrhu, ale zodpovednosť je tu v tejto zasadačke, v tlačítkach.
	Bol by rád a obrátil sa na primátora, aby čo najskôr pristúpili k spracovaniu koncepcie nielen Luníka IX. Bol by rád, keby sa zostavila pracovná komisia, resp. skupina, ktorá by bola zložená z predstaviteľov štátu, predstaviteľov samosprávy mesta a mestskej časti, predstaviteľov tretieho sektora a zástupcov občanov MČ Luníka IX, pretože prvými, ktorí nesú zodpovednosť za 2500 detí sú ich rodičia, nie poslanci. V prvom rade rodičia týchto detí, ktorí si akýmsi spôsobom za toho čerta nechcú uvedomiť, že zodpovednosť za ich životy a zdravie nesú oni, lebo oni ich splodili, oni sú povinní sa o nich starať tak, ako to robia ľudia z iných spoločenských skupín.
	Veľmi mu v návrhu chýba stanovisko predstaviteľov samosprávy Luníka IX. Aby mohol stlačiť zelené tlačítko, tak by chcel veľmi vážne tu počuť, že rozvody nikto za polroka nerozkradne a nič sa mu za to nestane. Kde sú tie rozvody? Kto bol trestne stíhaný? Čo robila samospráva aby sa toto nestalo? Toto stanovisko mu veľmi chýba a dodal, že neverí tomu, že p. Slepčík je niekde a niečo rieši, ale jednoducho sa nezúčastnil rokovania, aby nemusel otvorene hovoriť o problémoch v jeho mestskej časti, nedajbože o garancii. 
	Koncepcia, ktorú odporúča, by mala byť jednoznačne vedená vo veci bývania, práce a vzdelávania. Tých mladých, tie deti musia odtiaľ dostať, pretože spadnú a bude to ďalšia stratená generácia.
	Ďalšou vecou, ktorou je potrebné a nutné sa veľmi vážne zaoberať je novelizácia zákona o meste Košice v určitých súvislostiach. Nechcel to v tom momente rozoberať.

p. Reštei, predseda Rady starosta – Chcel hovoriť nie ako predseda RS, ale ako starosta MČ Šaca, ktorá má obdobné problémy ako Luník IX s napojením elektrickej energie, vody a iných médií. Využil príležitosť a chcel ich oboznámiť, ako v roku 2007 riešili elektrickú energiu. Na náklady MČ sa realizovali centrálne rozvody elektrickej energie a do zmlúv pre zvýšenie štandardného bývania sa tieto náklady premietli a za tri roky si ich nájomníci priamo splatili. Preto odporučil, aby tieto zvýšené náklady mesto premietlo do nájomných zmlúv. V jeho mestskej časti už šiesty rok robia tvrdú reguláciu vody a trikrát za deň po dve hodiny majú pitnú vodu. Poslednou aktivitou bola vyhlásená nechcel povedať súťaž, ale tri bytové domy súťažili tak, že ktorý bytový dom mal najnižšiu spotrebu ten za bonus dostal zrušenie regulácie vody. Bol to stimul, aby sa títo ľudia začali o seba starať sami. Samozrejme robia inštitút osobitného príjemcu cez 300 posudzovaných, majú regionálnu zamestnanosť, ktorú riešia cez projekty, v U.S.Steele je zamestnaných 33 ľudí, ktorí cez samosprávu berú výplaty a náklady spojené s bývaním idú do rozpočtu. Prehlásil, že za posledné dva roky, odkedy bol zrušený ich bytový podnik, je to riešené cez bytové oddelenie a výrazne sa znížili nedoplatky na nájomných bytoch, ktoré sú v majetku mesta Košice. Skonštatoval, že opatrenia sa robia, myslí si, že sa to dá a netreba sa brániť ani takým investíciám, ktoré sú predložené, lebo pomôžu do budúcna k zníženiu počtu neplatičov a dlžôb, lebo takouto formou sa to dá.

p. Raši, primátor mesta Košice – Poprosil riaditeľa bytového podniku, aby zodpovedal na otázky, ktoré boli položené v rozprave, teda čo sa urobilo, čo sa robí kvôli tomu, aby sa Luník IX riešil komplexne z hľadiska pasportizácie bytov, v čom je predkladané riešenie nové a iné oproti riešeniu, ktoré bolo na Hrebendovej, čo sa bude diať keď nebudú platiť a aké mechanizmy má na to bytový podnik vytvorené a tiež aby sa povedalo okrem tých otázok aj ako vníma BPMK spoluprácu s novou samosprávou a jej prístup k riešeniu problémov.

p. Lehotzký, riaditeľ BPMK – Uviedol, že bytový podnik na riešenie situácie na Luníku IX nepredložil iba tento materiál, ale tak, ako už povedal v predchádzajúcom období ich prioritou je riešenie celkového neplatičstva na Luníku IX. Pasportizáciou začali na Luníku IX v lete a pasportizovalo sa 189 bytov za účelom, aby vedeli riešiť konečne umiestnenie neplatičov, aby sa dal realizovať inštitút vypratania, lebo niekoľko rokov dozadu bytový podnik a ani mesto neriešilo právoplatné rozsudky ohľadne vypratania neplatičov z bytov. Došlo k prekategorizovaniu bytov podľa skutočného technického stavu, hlavne kvôli neplatičstvu, aby boli byty 4. triedy využívané, resp. aby v týchto bytoch bolo obmedzené právo bývania na celý byt. 
	Na otázku, či je to v súlade s legislatívou odpovedal, že áno je to v súlade s legislatívou a je možné takto prenajímať byty po jednotlivých miestnostiach, čiže bytový podnik nenavrhuje ako znovu investovať do elektrických rozvodov, ale prioritne rieši otázku neplatičstva v celom rozsahu, či už na nájomnom, alebo na poskytovaných službách. Toto je hlavný prístup bytového podniku v spolupráci s mestom. 
Spolupracuje aj s mestskou časťou, ale ťažko mu je objektívne túto spoluprácu zhodnotiť, ale minimálne s mestským poslancom p. Gáborom komunikujú dosť často a snažia sa nachádzať riešenia, aby neplatičstvo bolo riešenie aj bez toho, aby bytový podnik bol nositeľom úlohy riešenia platby za el. energiu na ulici Hrebendovej. Túto platobnú disciplínu pravidelne kontrolujú a snažia sa spoluprácu so samosprávou zlepšiť, ale nie vždy sa to darí, preto práve v predkladanom materiáli navrhli na rozdiel od Hrebendovej ulice pripojiť ulicu Krčméryho v prevej etape tak, aby nemohlo dochádzať k neplateniu za spotrebu el. energie tým, že každý byt bude samostatne pripájaný – odpájaný. To je absolútne hlavný rozdiel od Hrebendovej, lebo inak sa to regulovať nedá, iba tým spôsobom, že ten kto si zaplatí, bude dostávať el. energiu. Snažili sa v spolupráci s Východoslovenskou distribučnou spoločnosťou riešiť tzv. kreditný systém, tak aby tam „dotieklo“ toľko el. energie, za ktorú si predplatia, ale v súčasnej dobe z technického hľadiska to nie je možné riešiť. Ak by to šlo, tak hlavným zámerom bytového podniku aj v spolupráci s vedením mesta, mestskou časťou a aj v spolupráci s Východoslovenskou distribučnou bol riešiť celý tento projekt kreditným systémom, ale bohužiaľ z technických dôvodov na strane Východoslovenskej distribučnej spoločnosti na území Slovenska nie je možné riešiť kreditný systém. Preto navrhli systém tak, aby mohol byť každý jeden byt odpájaný diaľkovo a el. energiu bude dostávať naozaj len ten, kto si za ňu zaplatí.
Na otázku, ako to bude zabezpečené, aby platili uviedol, no jednoducho ani v meste v iných mestských častiach nikto nevie zabezpečiť to, aby ku tomu, ku komu je zavedená el. energie, nikde nie je zábezpeka v tom že jednoducho bude platiť. Na zabránenie tohto stavu sa s vedením mesta dohodli, že všetky nájomné zmluvy, ktoré sú už od poslednej bytovej komisie zadávané sa zvolil postup depozitných platieb a každému komu sa nová nájomná zmluva zavedie, bude musieť zložiť depozit, síce len na nájomné, ale týmto spôsobom chcú ľudí primäť k tomu, aby platili. Je to v súlade s legislatívou a pristúpili k tomu, lebo platobná disciplína nielen na Luníku IX nie je najlepšia. Nie je to len otázka Luníka IX, ale aj v iných mestských častiach sú všetky nové nájomné zmluvy kryté depozitom. Lepší systém, ako zabezpečiť budúcu platbu zatiaľ nemajú.
Jednotlivé otázky. Počet platných nájomných zmlúv sa rôzni a uviedol, že k dnešnému dňu 75, ale po každej bytovej komisii sa to mení. Dôležité je ale to, že každá nová nájomná zmluva bude chránená depozitom tak, aby nemohli vznikať ďalšie nedoplatky a samozrejme v spojitosti prekategorizáciou bytov aj to vytvorí ďalší priestor na zabránenie nového neplatičstva. To je odpoveď na otázku p. Halenára.
Ohľadne inštitútu osobitného príjemcu uviedol, že je na Luníku IX využívaný v 265 prípadoch a mesačne je táto dávka z tohto inštitútu v celkovej sume 10999 eur za posledný mesiac. Táto platba je prioritne adresovaná na úhradu nájomného a ak je umožnené na úhradu služieb spojených s bývaním, do budúcna aj s el. energiou. 
S p. Dudovou sa bavili o tom, že bolo by dobré iniciovať legislatívnu zmenu v možnosti využiť inštitút osobitého príjemcu, pretože inštitút osobitného príjemcu nie je možné aplikovať na dôchodky a suma dôchodkov, ktorá prichádza na Luník IX je vysoká. Ak by bola vôľa a bola by legislatívne zmenená táto možnosť použitia inštitútu, tak by vznikli aj ďalšie možnosti dorovnávania neplatičstva aj z minulých období. 
El. rozvody, ktoré boli odpojené z hľadiska nevyhovujúcich revíznych správ sa už pripojiť momentálne nedajú, pretože ak by to bolo možné, resp. by boli vyhovujúce, neboli by ľudia odpojení. Tieto el. rozvody, od ktorých boli bytové domy odpojené sú v takom technickom stave, že nie je možné bez oveľa väčších finančných prostriedkov, ako je v predkladanom materiáli navrhované, nie je možné ich opätovne pripojiť.
Z celkovej sumy 1,77 + 140 + 140 tis. eur, je 1,7 mil. eur navrhovaných v tretej etape. Celková obnova bytových domov na Podjavorinskej nepárne čísla, čiže tak ako povedal, po vzore Herlianskej ulici, kde všetky štandardy klasického normálneho bývania, tak ako povedal pp. Halenár, by boli zabezpečené.
Otázka: celkový počet detí. Na ulici Krčméryho je 116 detí do 6 rokov a 232 detí do 6 rokov na ulici Podjavorinskej. 
Vypínaním neplatičov, resp. depozitnými platbami zodpovedal na otázku pp. Berbericha.
Slová adresoval pp. Halenárovi. Myslí si, že v materiáli veľmi dopodrobna opísali celú situáciu so všetkými nedoplatkami, s vývojom nedoplatkov za „x“ rokov dozadu, za všetky služby, ktoré mesto poskytuje uvedeným obyvateľom. Stav s dodávkou všetkých energii je do detailov popísaný v materiáli a samozrejme stav a vývoj neplatičstva, resp. platičstva. 
Ohľadne nadstavieb uviedol, že projekt obnovy bytových domov na Podjavorinskej nepárne čísla počíta so vznikom 12 nových bytových jednotiek. Je to otázkou schválenia, resp. neschválenia tejto časti projektu. Tak, ako vznikli nové bytové jednotky na ulici Herlianska, kde sa to osvedčilo a kde naozaj neevidujú neplatičstvo v takom rozmere a neplatičstvo tam vzniká len v ojedinelých prípadoch, resp. vzniká z vyúčtovania, ale aj to je doriešené uznaním dlhov, resp. s plátkovými kalendármi.

p. Raši, primátor mesta Košice – Ospravedlnil sa pp. Halenárovi, ktorý chcel vystúpiť s faktickou poznámkou, ale nemohol, lebo faktická poznámka je inštitút, ktorý je určený na reakciu rečníkov vystúpených v rozprave a rozprava bola ukončená. Poprosil ho, aby si prípadné otázky vydiskutoval s riaditeľom magistrátu po ukončení mestského zastupiteľstva.
	Tak, ako bolo navrhnuté, z dôvodu značných finančných nákladov je návrh zámeru z časového hľadiska rozdelený na tri etapy. Z tohto dôvodu navrhol postup hlasovania podľa § 53, ods. 1 Rokovacieho poriadku MZ, to znamená hlasovať o jednotlivých bodoch navrhovaného uznesenia samostatne a opýtal sa poslancov, či je na to všeobecný súhlas. Súhlasili.
	Pred hlasovaním povedal na záver, že tak ako odznelo od mnohých poslancov, naozaj každý príspevok a názor má v sebe racio a kus pravdy a tak, ako to bolo povedané pp. Vargovčákom, v tejto situácii sa hľadá to najlepšie riešenie z možných riešení. Preto vyzval aj pp. Kasterka, alebo ktorého z poslancov v rámci rozpravy, že ak majú návrhy, o ktorých si myslia, že sú lepšie, vylepšia a dajú racionálnejšie a lepšie riešenia pre mesto, aby ich predložili, lebo ľahko sa o tejto problematike diskutuje, ale tento problém sa dlhodobo neriešil a veľmi ťažko sa rieši. Preto bytový podnik prišiel s návrhmi konkrétnych riešení, ako je pasportizácia a individuálne merače, pretože z minulosti keď boli namontované merače na Hrebendovu, nebolo možné odsledovať ktorý konkrétny byt neplatí, vedeli odsledovať len bytový dom. V predkladanom návrhu je nové v tom, že teraz bytový podnik bude vedieť individuálne odsledovať a v prípade neplatenia bude môcť byť vypnutý konkrétny odberateľ el. energie a nebudú sa môcť skrývať do určitej masy odberateľov daného bytového domu. Budú mať možnosť platiť, keď platiť budú chcieť, keď nebudú platiť dodávky el. energie budú pozastavené. 
Ešte raz zopakoval, že nakoľko štandardne v niektorom košickom denníku odzneli nepravdivé informácie, že je to materiál, ktorí nepredkladajú radní, ani radní nič nenavrhujú, ani smeráci, ani kadeháci, ani sdkú, ide o materiál, ktorý spracoval BPMK, ktorý má tak závažný charakter, že musí o ňom rozhodnúť mestské zastupiteľstvo a také rozhodnutie, aké MZ dá, mesto a bytový podnik na ňom bude pracovať. Akokoľvek sa rozhodnú, vždy sa nájde skupina, ktorá dané riešenie bude podporovať, alebo bude proti riešeniu. V tejto situácii musia nejaké riešenie prijať a každé z týchto riešení má svoje plusy a mínusy.
Požiadal návrhovú komisiu, aby prečítala návrh na uznesenie.

p. Andrejčák, poslanec MZ a člen návrhovej komisie – Prečítal prvý bod návrhu na uznesenie.
	Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje v rámci I. ETAPY zámeru pripojenia bytových domov Luníka IX na odber elektrickej energie v roku 2011 realizovať nové napojenie bytových domov na Krčméryho 1-3, Krčméryho 5-7, Krčméryho 9-11 a Krčméryho 13-15 na zdroj elektrickej energie v celkovom finančnom objeme 141 805 € s DPH.

Hlasovanie č. 5 -	za: 37, proti: 2, zdržali sa: 3

p. Raši, primátor mesta Košice – Skonštatoval, že tento bod bol schválený. Požiadal návrhovú komisiu, aby pokračovala ďalej.

p. Andrejčák, poslanec MZ a člen návrhovej komisie – Prečítal druhý bod návrhu na uznesenie.
	Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje v rámci 2. ETAPY  zámeru pripojenia bytových domov Luníka IX na odber elektrickej energie v roku 2012 realizovať pripojenie bytového domu na Podjavorinskej  ulici 6-8  na odber elektrickej energie a na dodávku tepla podľa variantu A – pripojenie bytového domu na rozvody TEHO, s.r.o.  v predpokladanej  výške nákladov pre mesto Košice 145 062 € s DPH.

Hlasovanie č. 6 -	za: 10, proti: 3, zdržali sa: 29

p. Raši, primátor mesta Košice – Skonštatoval, že tento bod uznesenia nebol schválený a požiadal návrhovú komisiu, aby predniesla ďalší bod návrhu uznesenia.

p. Andrejčák, poslanec MZ a člen návrhovej komisie – Prečítal tretí bod návrhu na uznesenie.
	Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje v rámci 3. ETAPY zámeru pripojenia bytových domov Luníka IX na odber elektrickej energie v rokoch 2013-2014 realizovať investičnú akciu „Obnova a nadstavba sociálneho bývania bytových domov na ul. Podjavorinskej 3-5, 7-9, 11-13 v rozpočtovom náklade 1 770 000 € s DPH.

Hlasovanie č. 7 -	za: 3, proti: 9, zdržali sa: 30

p. Raši, primátor mesta Košice – Skonštatoval, že tento bod uznesenia nebol schválený.

Úplne znenie schváleného uznesenia:
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje v rámci I. ETAPY zámeru pripojenia bytových domov Luníka IX na odber elektrickej energie v roku 2011 realizovať nové napojenie bytových domov na Krčméryho 1-3, Krčméryho 5-7, Krčméryho 9-11 a Krčméryho 13-15 na zdroj elektrickej energie v celkovom finančnom objeme 141 805 € s DPH.
- - -

Bod č. 3
Návrh na 2. zmenu programového rozpočtu mesta Košice na rok 2011

p. Raši, primátor mesta Košice – Požiadal Ing. Kažimírovú, ako spracovateľa materiálu, aby ho uviedla.

p. Kažimírová, zástupkyňa riaditeľa MMK – Uviedla, že navrhované zmeny sa týkajú príjmovej časti v troch najväčších položkách. Prvou z nich je zníženie dane z príjmov fyzických osôb o 1 mil. 100 tis. eur, celkovo na sumu 59,6 mil. z dôvodu, že celkový výber podielových daní na celoštátnej úrovni je nižší, ako pôvodne ministerstvo financií predpokladalo. Napriek tomu, mesto podielové dane pre mestské časti neznižuje a zachováva ich v plnej výške tak, ako boli schválené v rozpočte na rok 2011.
	Druhá podstatná zmena v príjmovej časti sa týka dane z nehnuteľnosti a navrhujú ju znížiť o 800 tis. eur, pretože vedia, že do konca roka v tejto dani nesplnia príjmy z dôvodu, že ešte stále prebieha súdny spor o katastrálne územie Sokoľany a v súčasnosti je táto vec postúpená na Krajský súd na ďalšie konanie a na základe toho vedia, že za katastrálne územie Sokoľany do konca roka daň z nehnuteľnosti mesto nenaplní.
	Tretia podstatná zmena z hľadiska finančného objemu v rozpočte sa týka príjmov z predaja pozemkov. Ide o výpadok 900 tis. eur z dôvodu, že sa mestu nepodarilo  naplniť príjmy z kúpnej ceny od spoločnosti Ipsa za predaj areálu Casspos v celkovej výške 1,5 mil. eur.
	Vo výdavkovej časti rozpočtu sú zmeny v jednotlivých programoch a v Programe č. 1 ide o presuny položiek v rámci sociálnych služieb, ale tieto nenarušia plnenie služieb, ktoré sú v zmysle zákona o sociálnych službách na tento rok zazmluvnené, čiže do konca roka dobehnú v takej miere, tak ako bolo pôvodne plánované. Zároveň v tomto programe je premietnutá už aj čiastka 142 tis. eur na obnovu elektrických rozvodov, to čo sa už schvaľovalo v predchádzajúcom bode.
	V Programe č. 2 nie je žiadna zmena.
	V Programe č. 3 sa zmena týka zníženia výdavkov na venčoviská a odpadkové koše o 20 tis. eur. Zvyšujú sa výdavky na likvidácii nelegálnych skládok kvôli tomu, že sa likvidovala nelegálna skládka v lokalite Demeter a do konca roka by sa mala likvidovať skládka v asanačnom pásme. Znižujú sa výdavky na dotácie na šport a mládež o 115 tis. eur.
	Program č. 4 je bez zmeny.
	V Programe č. 5 znižujú kapitálové výdavky z dôvodu, že tieto sa presúvajú do návrhu rozpočtu na rok 2012, pretože v tomto roku sa akcie už zrealizovať nestihnú.
	To isté platí aj pre Program č. 6.
	V Programe č. 7 navrhujú znížiť účelové transfery pre mestské časti o 600 tis. eur s tým, že tak ako povedala v úvode, výšku podielových daní ponechávajú v pôvodnej výške napriek tomu, podielové dane budú znížené pre mesto.
	V Programe č. 9 znižujú výdavky za zrážkové vody o 1 mil. 300 tis. eur z dôvodu, že hľadajú iný spôsob riešenia, ako sú kešové platby za tieto služby. O 150 tis. znižujú poplatky banke.
	V Programe 10 znižujú kapitálové výdavky o 39 tis. eur z dôvodu, že do konca roka nedôjde už k nákupu ďalšieho osobného motorového vozidla. 
	Vo finančných operáciách znižujú úver, ktorý bol schválený na tento rok o necelých 250 tis. eur kvôli tomu, že sa presúvajú kapitálové výdavky, ktoré boli plánované v tomto roku z úveru do roka 2012 a zároveň je v rozpočte premietnutý aj úver, ktorý sa čerpal v mesiaci resp. september vo výške 8 mil. eur od UniCredit banky na splatenie návratnej finančnej výpomoci od ministerstva financií.
Uviedla, že po tejto zmene bude rozpočet mesta vyrovnaný.

p. Raši, primátor mesta Košice – Otvoril rozpravu.

p. Lazár, námestník primátora – Predniesol pozmeňujúci návrh. Vo výdavkovej časti je návrh, aby bol znížený príspevok na detské športové kluby vo výške 115 tis. eur. Navrhol, aby príspevok bol vrátený do pôvodnej výšky 115 tis. eur. Na druhej strane, aby to bolo kompenzované, samozrejme príjem väčší nebude, ale vedia znížiť výdavok na platené úroky. Ak si spomínajú, tak pred troma mesiacmi schválili reštrukturalizáciu úveru, ktorý mesto malo od štátu za úver od UniCredit bank, kde sú nižšie úrokové sadzby a našla sa tam rezerva. Uviedol, že jeho pozmeňujúcim návrhom dôjde k tomu, že platby, ktoré boli určené pre detské a mládežnícke športové kluby budú vyplatené v plnej výške. Jedná sa o 43 klubov. Znenie pozmeňujúceho návrhu neprečítal, nakoľko ho poslanci mali v písomnej podobe.

p. Lasky, poslanec MZ – Ako predseda Finančnej komisie pri MZ informoval o uznesení, že Finančná komisia pri MZ odporúča mestskému zastupiteľstvu prerokovať a schváliť návrh na 2. zmenu programového rozpočtu mesta Košice na rok 2011 s pripomienkou „ponechať dotácie na šport a mládež v pôvodne schválenej výške 350 tis.“. 
	Poďakoval p. Lazárovi, že predniesol vyššie spomínaný pozmeňujúci návrh.

p. Petrvalský, poslanec MZ – Vyjadril uspokojenie s tým, že peniaze pre mládežnícky šport sa vrátili, lebo s podobným problémom bojovali aj pred rokom a aj vtedy sa to skončilo dobre. Bolo by veľmi zle, pokiaľ by finančné problémy, ktoré nielen mesto, ale aj celá republika má, že by to riešili spôsobom, že peniaze zoberú deťom. Mládežnícky šport v meste prináša dosť dobré športové výsledky a bola by škoda, keby sa ich vzdali a vyhnali by deti na ulicu.
	Z druhej strany, ako starosta mestskej časti, určite nevíta mínus 600 tis. pre mestské časti, preto, lebo sa boria s dosť vážnymi problémami, či už v opravách komunikácii a vedia veľmi dobre v akom stave MČ sú, nehovoriac o tom, že obyvatelia žijú v mestských častiach a ani jeden nebýva na magistráte, ale každý jeden z nich býva v mestskej časti a práve preto každé zníženie finančných prostriedkov pre mestskú časť je dosť silný zásah do života našich občanov. Cez to všetko chápe nutnosť, lebo rozdeliť sa dá iba to čo je, ale obáva sa, že tento krok nie je dobrý, že sa mestským častiam zoberie 600 tis. eur. To konštatovali aj na Rade starostov. Nevie, ale pokiaľ by bola jedna možnosť tieto peniaze dostať naspäť do mestských častí, bolo by veľmi dobré nad tým porozmýšľať, ako to urobiť.

p. Raši, primátor mesta Košice – Zopakoval to, čo povedala Ing. Kažimírová, pretože napriek tomu, že tu pracujú, ani oni nebývajú na magistráte veľmi často v noci.
	Výnos dane fyzických osôb je reálne nižší o milión 100 tis. eur, napriek tomu sa z položky „Mestské časti“ škrtá 600 tis. eur, ale neškrtá sa nič z bežných príjmov mestských častí, čo je veľmi dôležité.

p. Reštei, predseda Rady starostov – Informoval poslancov, že dnes sa mimoriadne stretla aj Rada starostov (RS), ktorá sa na svojom rokovaní zaoberala návrhom rozpočtu na rok 2011. Uviedol, že aj keď sú si vedomí toho, že sú problémy s napĺňaním príjmovej časti rozpočtu, ale i napriek tomu RS vyslovila nesúhlas so znížením výdavkov v Programe 7 Služby občanom.
	Predniesol návrh uznesenia tak, ako bol v RS prijatý: Rada starostov v Košiciach podľa § 7a ods. 3b zákona o meste Košice nesúhlasí so znížením výdavkov v Programe č. 7 Služby občanom, Podprogram 6: Mestské časti. 
Tento návrh predložil návrhovej komisii.

p. Raši, primátor mesta Košice – Opýtal sa, či to má chápať tak, že je to návrh na zmenu uznesenia k tomuto bodu.

p. Reštei, predseda Rady starostov – Toto je návrh Rady starostov a pred tým, než sa bude hlasovať o návrhu rozpočtu, zastupiteľstvo by v zmysle zákona o meste Košice malo prerokovať stanovisko RS.

p. Gál, poslanec MZ – Mal dotaz na predkladateľa materiálu v oblasti bežných príjmov, teda výpadku 1,1 mil. eur na podielových daniach z príjmu fyzických osôb, či to vidí ako udržateľný fakt, že mestským častiam sa do konca roka nebude krátiť a naozaj dostanú tú sumu, ktorá je v rozpočte do konca roka schválená, či je to udržateľný fakt ešte za tieto dva mesiace, či naozaj tá suma, ktorá má prísť na mesto Košice, teda aj reálne zo štátneho rozpočtu príde. 
	Druhý dotaz sa týka výdavkov v Programe č. 9 Interné služby bežných výdavkov a opýtal sa, či je reálny fakt, ktorý je v materiáli uvedený, či sa podarí naplniť mínus 1,3 mil. eur, kde návrh na zníženie rozpočtu vychádza z predpokladu uzavretia dohody. Opýtal sa primátora, ako je reálny tento predpoklad a aká je reálna možnosť, že naozaj bude takto naplnený rozpočet po 2. zmene ak ju schvália.

p. Raši, primátor mesta Košice – Uviedol, že podľa neho „áno“ a preto to takto predložili do rokovania. Možno si pamätáte na diskusiu, ktorá prebehla pri schvaľovaní rozpočtu, kedy predložili určitý návrh objemu finančných prostriedkov pre mestské časti, napriek tomu, že predpoklad z ministerstva financií bol vyšší a možno si spomeniete, že boli návrhy, aby išli podľa tohto predpokladu, ale v tom čase hovorili, že budú radšej konzervatívnejší, nakoľko si mysleli, že návrh MF nebude z hľadiska finančného objemu zrealizovaný a dokonca sa ani ich konzervatívny návrh neplní, ale to, čo majú mestské časti schválené dostanú. Starostom MČ povedal, že akceptuje ich stanovisko aj všetky práva, ktoré im zo zákona o meste Košice vyplývajú, ale jednoducho keď peniaze nedôjdu tak ich nebudú môcť dostať, pretože ak nebudú na účte mesta, tak ich nebudú mať skadiaľ poslať. Napriek tomu, že je mínus 1,1 mil. eur, napriek tomu mestských častiam krátia iba 600 tis. a nedotýkajú sa im ich bežných výdavkov. Táto úprava rozpočtu je preto, aby zosúladila rozpočet s realitou. Kľudne ho zablokujte, ale ak peniaze nedôjdu, tak rozpočet nebude zosúladený s realitou, ale nič to nezmení na tom, že tieto finančné prostriedky MČ zaslané nebudú, lebo nebudú mať byť zaslané skadiaľ. To je holý fakt. 

M. Kočiš, poslanec MZ – Stiahol svoje prihlásenie do rozpravy. 

p. Berberich, poslanec MZ – V rámci prerokovávania 1. zmeny programového rozpočtu na zastupiteľstve padol návrh na dofinancovanie neštátnych škôl, ktorý nebol akceptovaný a neprešiel. Bolo konštatované, že tie školy a školské zariadenia nie sú dofinancované a peniaze im chýbajú. Niektorým dokonca hrozí aj zánik. Nakoľko v návrhu 2. zmeny rozpočtu žiadnu zmenu vo vyššie spomínanej oblasti nenašiel, opýtal sa primátora, či neurobil kroky zo svojej pozície na túto zmenu. 

p. Raši, primátor mesta Košice – Uviedol, že ďalšie finančné prostriedky sa toho roku nebudú školám škrtiť.

p. Jenčová, poslankyňa MZ – Vystúpila a reagovala na článok, ktorý bol uverejnený včera (pozn. 2.11.2011), že aký je primátor štedrý k starostom k SMER-u a že je verejným tajomstvom, že dotácie rozdeľuje podľa straníckeho trička. V minulom volebnom období dostali MČ dohodnuté peniaze, teraz nie. Opýtala sa pp. Kasterka, ktorý tieto vyjadrenia mal, že nevie, či tých informácií mal tak málo, alebo či má zlého poradcu, alebo či si nedal námahu pozrieť sa, ako to bolo v minulom volebnom období, pretože Jazero nedostalo dohodnutých a sľúbených 12 mil. na dostavbu budovy. Tí, ktorí tu vtedy sedeli vedia, ako to bolo. Museli si zobrať 15 mil. úver. 
	Spomína sa aj Košická Nová Ves, ktorá od minulého volebného obdobia tak isto mala sľúbené realizáciu chodníka. Chodník, o ktorom sa písalo, je chodník - výpadovka z Košíc na Michalovce, kadiaľ popri ceste chodia peši ľudia, sú ohrozené ich životy a zdravie. Mesto Košice tento chodník malo urobiť a bol sľúbený v minulom volebnom období. Teraz je tu starosta obvinený, že privilegovane dostal na výstavbu chodníka. Bola to úloha mesta. 
	Uviedla, že je veľmi rozčarovaná z tohto prideľovania účelových dotácií a zároveň je ale prekvapená, pretože nevie o tom, že by starostka KVP bola členkou SMER-u, lebo pokiaľ vie, tak financie dostala. Ďalej tiež nevie, či pp. Petrvalský si dal prihlášku do SMER-u, lebo jeho MČ má tiež dostať. Mohla by menovať aj p. Bauera, lebo je uvedené, že aj Terasa dostala. 
	Slová adresovala primátorovi mesta a uviedla, že je veľmi rozčarovaná z tejto nespravodlivosti, pretože čakala, že mestské časti, ktoré v minulom volebnom období neboli prioritou, môžu hovoriť o Furči, o Jazere, o Košickej Novej Vsi, že nejakým spôsobom túto nespravodlivosť dorovná. Pán primátor ju dorovnal nasledovne: MČ Nad jazerom cestou účelových transferov dostala na hlavu 1,30 eur; MČ Dargovských hrdinov dostala 1,15 eur; MČ Vyšné Opátske dostala 3,16 eur; MČ Ťahanovce (obec) dostala na hlavu 2,34 eur. 
	Opýtala sa primátora, prečo občan na Jazere dostal 1,30 eur a prečo občan na Ťahanovciach obec dostal raz toľko, keď každý občan platí dane rovnako. Požiadala ho, aby sa pokúsil rozdeľovať tieto peniaze aspoň trošku spravodlivejšie, ako to bolo v minulom volebnom období a pokiaľ sa mu to nie celkom darí, aby sa od svojich predchodcov podučil ako to vtedy robili a bolo by vhodné, aby riaditeľ magistrátu vypracoval tie nadštandardné účelové transfery z minulého volebného obdobia. Dodala, že všetci dostali rovnako, to bolo fajn, ale niektorí boli ešte rovnejší a je zaujímavé, že tí rovnejší sú teraz opäť nespokojní. 
	Ešte raz požiadala riaditeľa magistrátu, aby za posledné štyri roky tie účelové transfery kde, na čo, komu a prečo spracoval. Na záver primátora poprosila, aby bol skutočne štedrejší ku starostom, ktorí sú za stranu SMER, alebo ktorých strana SMER podporovala, pretože doteraz to robíte presne naopak.

p. Raši, primátor mesta Košice – Poďakoval starostke p. Jenčovej, pretože doteraz chápal vyjadrenie pp. Kasterka ako kritiku, ale teraz to chápe ako pochvalu, keďže Ťahanovce naozaj dostali v porovnaní s inými MČ na obyvateľa viac.
	Uviedol, že má prehľad o poukázaných účelových finančných prostriedkov pre MČ za roky 2008, 2009, 2010 a 2011. Poslancov poprosil, že ak sa vyjadrujú pre média, resp. pokiaľ lokálny denník uverejní nepravdu a neodcituje to tak, ako to poviete, aby sa voči tomu ohradili, lebo to, čo bolo uverejnené sú polopravdy, pretože tak ako spomínala starostka, že Jazero dostane 1,30 eur na obyvateľa, tak spomínaná MČ Ťahanovce minulého roku dostala na obyvateľa viac ako 80 eur. A keď sa hovorí o spravodlivosti, tak sa mu zdá, že jediný spravodlivý systém by bol ten, aby dostala MČ zo sumy na počet obyvateľov, ktoré sa v nej nachádza. Tým pádom by MČ, ktoré v minulom a predminulom roku dostávali výrazne viac v absolútnom čísle, ako veľké mestské časti nielen na obyvateľa, tak podľa tohto systému ak sa na ňom uzhodnú, tak rozhodnutie starostov z akceptuje a bude sa ním riadiť.
	Má pred sebou všetky čísla a keď sa spýtajú, môže prečítať ako boli niektoré časti financované a tiež, kto bol starostom a ktoré strany zastupoval. Keď niečo bolo nespravodlivé, tak to bolo v predchádzajúcich rokoch.

p. Petrvalský, poslanec MZ – Vystúpil s faktickou poznámkou a uviedol, že na finančnej komisii sa táto téma tiež otvorila a riaditeľovi magistrátu sľúbil, že povie aj na zastupiteľstve, že on a pp. Kijevská tohto roku dostali 33 tis. eur. Dodal, že nie sú členmi SMER - SD, nemajú podané prihlášky, zostali v SDKÚ – DS. V tomto ohľade skutočne denník Korzár ľudí zaviedol. 

p. Kasterko, poslanec MZ – Vystúpil s faktickou poznámkou. Účelové dotácie rozdeľované pre MČ stále riešila Rada starostov. Tento rok nastala zmena systému. Argumentácia mesta bola, že Ťahanovce dostali minulého roka 167 tis. eur. Je potrebné si uvedomiť, že z toho bolo 99 tis. 600 na rekonštrukciu mestských komunikácii. Tak poďme rátať a počítať koľko mesto v minulom roku dalo na investičné akcie mestských komunikácií a nie na miestne účelové komunikácie. 
	Čo sa týka daní, je pravda, že sú štandardy bývania a nedá sa uprieť, že na MČ Nad jazerom je vybudované všetko, komplet infraštruktúra – chodníky, cesty, parkoviská, kanalizácia, komplet siete. MČ Ťahanovce mala 40 rokov stavebnú uzáveru a do roku 2005 nemala zabezpečené základné fungovanie infraštruktúry. Dnes je stav taký, že sú po rozkopaných cestách ryhy, rigoly kde občania Ťahanoviec chodia po prašných a blatných cestách. Najprv je nejaký štandard služieb a potom nech sa robia nadstavby.

p. Kijevská, poslankyňa MZ – Na základe stanoviska Rady starostov, ktorý predložil predseda RS, si ho ako poslankyňa osvojila a tento návrh predložila návrhovej komisii.

p. Raši, primátor mesta Košice – To je druhý pozmeňujúci návrh.

p. Süli, poslanec MZ – Nakoľko odbočili od témy prerokovávaného bodu, predniesol procedurálny návrh, aby diskusiu ukončili a prikročili k hlasovaniu.

p. Raši, primátor mesta Košice – Skonštatoval, že nakoľko už nebol do diskusie nikto prihlásený, rozpravu uzavrel a opýtal sa pp. Süliho, či trvá na svojom návrhu. Bolo mu odpovedané mimo záznam kladne. Dodal, že pp. Süli svoj návrh stiahol.
	Požiadal návrhovú komisiu, aby najprv prečítala pozmeňujúce návrhy na uznesenia, aby mohli o nich hlasovať.

p. Andrejčák, poslanec MZ a člen návrhovej komisie – Prečítal pozmeňujúci návrh od pp.  Lazára.
	Mestské zastupiteľstvo v Košiciach podľa príslušného ustanovenia Štatútu mesta Košice schvaľuje zmenu k návrhu 2. zmeny programového rozpočtu mesta Košice na rok 2011:
	Výdavková časť
	Bežné výdavky
	Program 3 Zdravé mesto, Podprogram 7 Podpora športu a mládeže, aktivita 1 Koncepcia mládežníckeho športu + 115.000 €.
	Program 9 Interné služby, podprogram 6 Ostatná podporná činnosť, aktivita 1 Splácanie úrokov a platby súvisiace s úvermi – 115.000 €.

Hlasovanie č. 8 -	za: 38, proti: 0, zdržali sa: 1

p. Raši, primátor mesta Košice – Skonštatoval, že pozmeňujúci návrh bol schválený.
	Požiadal návrhovú komisiu, aby predniesla ďalší pozmeňujúci návrh.

p. Andrejčák, poslanec MZ a člen návrhovej komisie – Prečítal pozmeňujúci návrh od pp. Kijevskej.
	Mestské zastupiteľstvo v Košiciach podľa § 7a ods. 3b zákona o meste Košice nesúhlasí so znížením výdavkov v Programe č. 7 Služby občanom, Podprogram 6: Mestské časti.

Hlasovanie č. 9 -	za: 10, proti: 2, zdržali sa: 28

p. Raši, primátor mesta Košice – Skonštatoval, že pozmeňujúci návrh nebol schválený.
	Požiadal návrhovú komisiu, aby predniesla pôvodný návrh uznesenia.

p. Andrejčák, poslanec MZ a člen návrhovej komisie – Prečítal pôvodný návrh na uznesenie.
	Mestské zastupiteľstvo v Košiciach v zmysle § 6 ods. 2 písm. c) Štatútu mesta Košice
A. schvaľuje
a) 2. zmenu programového rozpočtu mesta Košice na rok 2011
Príjmová časť
Bežné príjmy 			– 1.757.320 € podľa predloženého návrhu
Kapitálové príjmy	 	– 900.000 € podľa predloženého návrhu

Výdavková časť
Bežné výdavky		- 2.117.000 € podľa predloženého návrhu
Kapitálové výdavky		- 788.100 € podľa predloženého návrhu

Finančné operácie
Príjmy				+ 7.820.187 € podľa predloženého návrhu
Výdavky			+ 8.067.967 € podľa predloženého návrhu

b) povolené prekročenie výdavkov oproti schválenému rozpočtu v programe č.9 Interné služby, podprogram 2 Hospodárenie s majetkom mesta, aktivita 1 Energie voda - stočné za zrážkové vody zo spevnených plôch pri dosiahnutí vyšších príjmov k 31.12.2011 zo zriadenia vecného bremena na pozemkoch vo vlastníctve mesta, na ktorých sa nachádzajú objekty a stavby vo vlastníctve VVS, a. s.

B. poveruje 
primátora mesta Košice podľa § 11 ods. 4 písmeno b) zákona č. 369/1990 Zb. v znení neskorších predpisov a podľa § 14 ods. 1 zákona č. 583/2004 Z. z. v znení neskorších predpisov realizovať v mesiaci december 2011 nevyhnutné presuny rozpočtovaných prostriedkov v rámci schváleného rozpočtu na úrovni celkových príjmov a výdavkov.

Prílohou uznesenia sú tabuľky 2. zmeny programového rozpočtu mesta Košice na rok 2011 a schválený pozmeňujúci návrh.

Hlasovanie č. 10 -	za: 32, proti: 1, zdržali sa: 7

p. Raši, primátor mesta Košice – Skonštatoval, že návrh bol schválený.

Úplne znenie schváleného uznesenia:
Mestské zastupiteľstvo v Košiciach podľa § 6 ods. 2 písm. c) Štatútu mesta Košice

A. schvaľuje
a)  2. zmenu programového rozpočtu mesta Košice na rok 2011

Príjmová časť
				
Bežné príjmy	-	1 757 320	€	
Výnos dane z príjmov fyzických osôb 	-	1 100 000	€	
Daň z nehnuteľností – zo stavieb	-	800 000	€	
Príjmy z prenajatých budov, objektov a priestorov    	+	59 460	€	
Poplatky za predaj výrobkov, tovarov a služieb – SSP	+	83 220	€	

Kapitálové príjmy	-	900 000	€	
Príjem z predaja pozemkov	-	900 000	€	
				
Výdavková časť				

Bežné výdavky	-	2 117 000	€	
Program 3:   Zdravé mesto	-	2 000	€	
Program 7:   Služby občanom	-	250 000	€	
Program 8:   Plánovanie, manažment a kontrola	-	200 000	€	
Program 9:   Interné služby	-	1 665 000	€	
Kapitálové výdavky	-	788 100	€	
Program 1:   Mesto rodiny	+	150 000	€	
Program 5:   Doprava	-	276 000	€	
Program 6:   Bezpečnosť	-	83 000	€	
Program 7:   Služby občanom	-	350 000	€	
Program 9:   Interné služby	-	190 000	€	
Program 10: Podporná činnosť	-	39 100	€	
				
Finančné operácie				

Príjmy	+	7 820 187	€	
Úver dlhodobý na financovanie investičných akcií	-	247 780	€	
Reštrukturalizovaný úver MF SR	+	8 067 967	€	
				
Výdavky	+	8 067 967	€	
Transakcie verejného dlhu - splátky istiny MF SR	+	8 067 967	€	

b)	povolené prekročenie výdavkov oproti schválenému rozpočtu v programe č. 9 Interné služby, podprogram 2 Hospodárenie s majetkom mesta, aktivita 1 Energie voda - stočné za zrážkové vody zo spevnených plôch pri dosiahnutí vyšších príjmov k 31.12.2011 zo zriadenia vecného bremena na pozemkoch vo vlastníctve mesta, na ktorých sa nachádzajú objekty a stavby vo vlastníctve VVS, a.s.

B. poveruje

primátora mesta Košice
podľa § 11 ods. 4 písmeno b) zákona č. 369/1990 Zb. v znení neskorších predpisov a podľa
§ 14 ods. 1 zákona č. 583/2004 Z. z. v znení neskorších predpisov realizovať v mesiaci december 2011 nevyhnutné presuny rozpočtovaných prostriedkov v rámci schváleného rozpočtu na úrovni celkových príjmov a výdavkov.

Prílohou uznesenia sú tabuľky 2. zmeny programového rozpočtu mesta Košice na rok 2011.
- - -

Bod č. 4
Zabezpečenie úverových prostriedkov od VÚB, a.s. a SLSP, a.s. určených na krytie vybraných kapitálových výdavkov mesta Košice v rozpočtovom období 2011-2013

p. Raši, primátor mesta Košice – Nakoľko opäť odzneli neúplné informácie v niektorom lokálnom denníku, požiadal Ing. Kažimírovú, aby uviedla materiál.

p. Kažimírová, zástupkyňa riaditeľa MMK – Cieľom materiálu je schváliť úverové rámce a výber financujúcich bánk na financovanie kapitálových výdavkov mesta v rozpočtovom období 2011 až 2013. Projekty, ktorých sa financovanie z úverových zdrojov týka predstavujú projekty, ktoré už boli schválené v rozpočtovom období rokov 2006-2010 a všetky boli schválené v mestskom zastupiteľstve. Konkrétne ide o 12 projekty EÚ, je to osem základných škôl, jedna materská škola, nákup čistiacej techniky, rekultivácia skládky v Myslave, rekonštrukcia a modernizácia Strediska sociálnej pomoci na Garbiarskej ulici. Ďalej sa jedná o prioritný projekt mesta Európske hlavné mesto kultúry, ďalej o vlastné investičné akcie mesta, ktoré sú schválené v rozpočte na rok 2011 a zároveň dopĺňajú akcie, ktoré plánujú zaradiť do rozpočtu na rok 2012. Posledný úver sa týka refinancovania už existujúceho úveru od Dexia banky Slovensko. 
Z hľadiska typov úverov a objemov, prvý úver je krátkodobý – preklenovací úver na financovanie projektov EÚ v objeme 23 mil. eur a predstavuje len úver na obdobie jedného roka do doby, kým sa mestu poskytnú prostriedky nenávratného finančného príspevku z vyšších orgánov. 
Druhý úver je na spolufinancovanie projektov EÚ a projektu EHMK, je to dlhodobý úver so splatnosťou na 10 rokov. Tu ide o spolufinancovanie mesta vo výške 5 % vrátane aj s predpokladanými, ak by boli, nepredvídanými výdavkami. 
Tretí úver je strednodobý a dlhodobý. Ide o úver na vlastné investičné akcie v objeme 1,5 mil. eur. Tak ako už povedala, ide o schválené úvery v rozpočte roka 2011 a plánované na rok 2012.
Posledný typ úveru je reštrukturalizácia úveru Dexia banky v objeme 26 mil. eur plus kontokorentný úver 2,5 mil. eur. 
Je potrebné povedať, že z celkového objemu úverov predstavuje zvýšenie dlhovej zaťaženosti mesta len úver vo výške 10 mil. eur, teda maximálne vo výške 10 mil. eur, lebo to sú úverové rámce, ktoré predstavujú strop úverov. Ostatné úvery neprestavujú v zmysle zákona o rozpočtových pravidlách zvýšenie dlhovej zaťaženosti mesta. Ak by prepočítali 10 mil. na percentuálnu dlhovú zaťaženosť, tak by to znamenalo to, že zvýšia dlhovú zaťaženosť na hranicu maximálnu 38 %, zákon stanovuje maximálnu hranicu 60 %, čiže z ďaleka nedosiahnu ten strop, tú maximálnu úroveň.
Ohľadne výberu bánk uviedla, že v prvom kole boli oslovené 5 banky, ale na základe ich predložených ponúk, vylúčili 2 banky, pretože UniCredit banka a Tatrabanka neponúkli také podmienky, s ktorými by bolo vhodné sa ďalej zaoberať, resp. UniCredit banka nedala žiadnu ponuku. V hre zostali 3 banky: ČSOB, VÚB a Slovenská sporiteľňa. Z týchto troch bánk, Československá obchodná banka ponúkla nekomplexnú ponuku, ponúkla úvery len na krátkodobé financovanie a len časť dlhodobého financovania aj to za menej výhodných podmienok, čo sa týka úrokových sadzieb, takže túto banku z ďalšieho hodnotenia vylúčili. V hre zostali 2 banky a to Všeobecná úverová banka a Slovenská sporiteľňa. Na základe porovnania podmienok obidvoch bánk, navrhujú, ako aj v závere materiálu uvádzajú, rozložiť úvery na financovanie z obidvoch bánk, v tých objemoch, ako v materiáli uviedli, čiže z celkového krátkodobého úveru 23 mil., navrhujú 13 mil. zobrať z VÚB a 10 mil. zo Slovenskej sporiteľne. V druhej tranže projektu EHMK a spolufinancovanie ostatných euro projektov navrhujú 3,5 mil. realizovať zo Slovenskej sporiteľne a 5 mil. z VÚB. Na vlastné investičné akcie výhodnejšie podmienky ponúkla Slovenská sporiteľňa, preto navrhujú 1,5 mil. úverový rámec čerpať odtiaľ.
K refinancovaniu úverov zatiaľ neodporúčajú pristúpiť, pretože jednania s Dexia bankou prebiehali a prebiehajú a momentálne ponuky bánk, ktoré na mesto došli, nie sú výhodnejšie, ako sú súčasné úrokové sadzby Dexia banky. Ak by ale do budúcnosti došlo k zmene, v tom prípade sa budú musieť k refinancovaniu Dexia banky vrátiť a opätovne vybrať inú banku. Bude to záležať, aké podmienky, ktoré banky mestu ponúknu.

p. Raši, primátor mesta Košice – Aby poslanci opäť neboli uvedení do dezinformácii uviedol, že celková potreba je 61 mil. 207 tis. 470 eur. Každý z poslancov má pred sebou tabuľku, v ktorej je rozpis objemov úveru.
	Stručne uviedol, že 28 mil. reštrukturalizácie úveru z Dexia banky bude v prípade, ak bude zvyšovať úrokové sadzby, pretože všetci viete, že Dexia banka má nového majiteľa, je to finančná skupina PENTA, ktorá všeobecne na Slovensku odchádza z financovania komunálnej sféry. Keďže vedenie mesta má avizované od vedenia banky, že chcú zvyšovať úvery, potrebujú sa pripraviť na to, aby tento úver vedeli reštrukturalizovať. 
	Krátkodobý preklenovací úver na prefinancovanie projektov EÚ. Ide o projekty, ktoré začali v minulom volebnom období a ktoré sú pre mesto potrebné. Keďže ide projekty, ktoré boli z EÚ fondov schválené, tieto prostriedky budú mestu vrátené. Čiže neide o žiadne navyšovanie úverovej zaťaženosti mesta o 60 mil., ako to bolo niekde spomenuté. 
	Ďalšia vec. Ak si pamätajú v januári sa schvaľoval kontokorent, pretože mesto malo výpadok bežných výdavkov. Tak, ako to deklaroval v januári, tak to platí aj teraz, napriek tomu, že niektoré médium sa snaží poskytnúť niečo iné, tento kontokorent sa navyšovať nebude. Je to kontokorent, ktorým sa platí aktuálny nedostatok disponibilných zdrojov a ktoré sú vrátane na účet ihneď, ako mestu dôjdu podielové dane.
	Ďalšie položky, ako sú dlhodobé investičné úvery na spolufinancovanie oprávnených a neoprávnených nákladov pri projektoch EÚ. Materiál poskytuje podrobné vysvetlenie o ktoré projekty a o akú sumu ide. Je tam 5 %-né spolufinancovanie mesta pri projektoch EÚ, ktoré je veľmi výhodné, pretože mesto získava prostriedky na investície v tomto prípade najmä do škôl, ktoré bežne mesto nemá. Taktiež je podrobne rozpísaný 1,5 mil. úver, ako strednodobý a dlhodobý, na financovanie a refinancovanie vlastných investičných akcií mesta. Ďalej sú to úvery, ktoré sa budú čerpať v prípade, že mesto bude vo finančnej situácií, kedy ich čerpať bude musieť. Pokiaľ by sa nejako zmenila vyšším výberom daní, tak mesto bude používať prostriedky, ktoré bude mať, ale nechcú, aby projekty, ktoré si myslia, že sú pre mesto potrebné, aby zastali a nevie si predstaviť, že by nedotiahli euro fondy, ktoré sa prácne získali.
	Otvoril rozpravu.

p. Lasky, poslanec MZ – Predložil pozmeňujúci návrh na uznesenie v znení: „Mestské zastupiteľstvo v Košiciach podľa § 6, ods. 2, písm. f) Štatútu mesta Košice schvaľuje prijatie úverových prostriedkov od VÚB, a. s. a Slovenskej sporiteľne, a. s. na financovanie vybraných kapitálových výdavkov podľa prílohy v rozpočtovom období 2011 - 2013 v súlade s predloženým návrhom.“ 
	Príloha bola poslancom rozdaná s podrobne rozpísanými všetkými číslami, o ktorých informovala Ing. Kažimírová a primátor mesta.
	Ako predseda Finančnej komisie pri MZ poslancov informoval, že FK odporučila mestskému zastupiteľstvu tento materiál prerokovať a schváliť. 

p. Raši, primátor mesta Košice – To, čo predseda FK navrhuje je, že súčasťou uznesenia bude aj tabuľka s konkrétnym rozpisom jednotlivých položiek do posledného eura aj na typy projektov.

p. Bereš, poslanec MZ – Poďakoval za doplnenie tabuľky, pretože mali otázky o ktoré konkrétne projekty ide. Toto už je vyriešené. 
	V materiáli v bode „b“ sú uvedené oprávnené a neoprávnené náklady projektov. Oprávnené, tomu rozumie. Opýtal sa na financovanie neoprávnených nákladov, že ak v tabuľke sú vymenované projekty EHMK a je tam súčet 4 mil. 387 tis. a dokopy spolu je 8 mil. a 66 tis., či má tomu rozumieť tak, že skoro 4 mil. je na neoprávnené náklady. Požadoval, aby bola povedaná doplňujúca informácia čo sú to tie neoprávnené náklady, či 4 mil. eur sú tam na to vyčlenené, pretože je to 120 mil. korún v starej mene a dodal, že táto suma sa mu zdá na neoprávnené náklady dosť veľa. V prípade, že ak nebudú uznané, ako neoprávnené, či to bude možné, že to bude musieť uhradiť zo svojich peňazí. Poprosil o odpoveď na túto otázku.

p. Raši, primátor mesta Košice – Na všetky otázky sa odpovie naraz.

p. Halenár, poslanec MZ – Potreboval poznať dve veci. Tá prvá. Kedysi v roku 2007, kedy sa schvaľoval pôvodný projekt EHMK bolo argumentované, že mesto bude potrebovať 500 mil. korún, čo je asi 16,6 mil. eur na spolufinancovanie projektov. Boli tam schválené aj konkrétne projekty. Rád by počul konkrétnu informáciu, nakoľko to čo bolo v roku 2007 súhlasí s tým, čo majú pred sebou za sumu 10 mil. eur s vymenovanými vecami.
	Druhá otázka bola na primátora, či by vedel dať návrh na rozdelenie hlasovania v tomto bode, tak ako to bolo v predchádzajúcom, podľa jednotlivých „A“, „B“, „C“, „D“, pretože osobne nemá problém hlasovať za bod „A“, ale má problém hlasovať za bod „D“ a možno aj viacerí poslanci.

M. Kočiš, poslanec MZ – Vyjadril sa, že súhlasí s vyjadrením p. primátora, že nie je dobré, ak vznikajú akékoľvek šumy a dezinformácie pri prerokovávaní jednotlivých bodov. V tejto súvislosti sa opýtal na dve konkrétne skutočnosti, ktoré boli uvedené v materiáloch a podľa jeho názoru, práve dôsledkom predloženého materiálu vzniknú možné prípadné nedorozumenia, alebo nejaké nejasnosti. 
	Prvá vec sa týka bánk, ktoré boli mestom Košice oslovené listom na predkladanie ponúk. V materiáli je uvedené, že boli oslovené 3 banky, ale v úvodnom predstavení návrhu bolo počuť, že bolo požiadaných 5 bánk. Ak sa pred zastupiteľstvo predstupuje s tým, aby schválilo čerpanie úverov, myslí si, že by bolo vhodné, aby poslanci mali možnosť rozhodnúť o všetkých ponukách a nemyslí si, že je vhodné, ak sa robí akýkoľvek pred výber na magistráte a len ten zvyšok sa predkladá na MZ, napriek tomu, že ČSOB predložila ponuku, ktorá je možno neúplná a ktorá v tomto prípade nemusí byť najvýhodnejšia. Aj tak si myslí, že mala byť zastupiteľstvu predložená, aby mohlo v tomto rozhodnúť. O to viac, že táto ponuka bola platná do 31. októbra a dnes už je 3. novembra, takže táto ponuka je irelevantná a vlastne rozhodujú o dvoch ponukách bánk, len aby mali jasno, o čom tu rozprávajú.
	Spomínal to už aj kolega Bereš, že ďalším krokom na vytvorenie takej zdravej a serióznej diskusie je aj predkladanie materiálov, ktoré by boli úplné a naozaj mali nejasnosti o akých investičných zámeroch mesta sa v materiáloch hovorí, tieto boli predložené až teraz (pozn. v deň rokovania). Nemyslí si, že je dobré, ak o takých dôležitých veciach rozhodujú na kolene, na poslednú chvíľu. Skúsme si vytvoriť dostatočný priestor na diskusiu a myslí si, že to bude v prospech tohto mesta.

p. Lazúr, riaditeľ MMK – Odpovedal na prvú časť, na pojem neoprávnené náklady. Uviedol, že financovane EÚ fondov sa skladá z čiastky, ktorá je refundovanou vo výške 95 % a potom je 5 % spolufinancovanie povinné  pre mesto. Tá časť, o ktorej sa teraz bavia, sa skladá z dvoch vecí, prvá časť je povinné 5 %-né spolufinancovanie a druhá časť, môžu ju nazývať neoprávnené, neuznané náklady, sú to reálne náklady, ktoré vychádzajú z dvoch vecí. Prvá vec sú to už bežiace reálne EÚ projekty, ktoré boli začaté v roku 2008, 2009, napr. materské škôlky, školy. V prvej fáze je tam len tých 5 % spolufinancovania. Pokiaľ dané veci boli predložené projektovo na ministerstvo, ako na riadiaci, alebo na sprostredkovateľský orgán a ministerstvo neuznalo niektoré položky, čiže ešte len začínajú s niektorým projektom a už majú oblasť tzv. neuznaných nákladov. Ak sa ministerstvo rozhodne, že projekt je za 1,2 mil. eur, z toho je 5 % nejaká suma, z toho je ešte 100 tis. neuznaných, bohužiaľ si to musia odfinancovať samy ak chcú, aby ten projekt bol komplexný, pretože inak by nebol uznaný na SORO, alebo riadiacom orgáne a nebol by na 5 rokov udržateľný. Toto je jedna oblasť a uviedol, že stále túto oblasť delí na klasické EÚ fondy a EHMK, čiže teraz hovoril o klasických EÚ fondoch.
	Druhá oblasť, to je EHMK, čiže výzva, ktorá bola vypísaná pre mesto, pre VÚC špeciálne na Európske hlavné mesto kultúry zadaná zo strany ministerstva, čiže Sprostredkovateľský orgán ministerstva kultúry, že na súvisiace náklady s projektmi je vyčlenené, ako oprávnené položky len pol percenta. Doteraz vždy bežná suma, alebo bežné percento v tejto oblasti v iných výzvach bolo minimálne 3,5 %. Ak sa realizuje projekt, je potrebné urobiť štúdie, ekonomické prepočty, stavebný projekt, projekt pre realizáciu, inžiniering, stavebný dozor. To sú náklady, ktoré sa podľa veľkosti projektu môžu pohybovať od 3,5 až do 12 %. Táto výzva ich dala do polohy, že stúpli tieto neuznané náklady, pretože bez projektu nemôže robiť súťaž, začať stavať, odsúhlasiť generálneho dodávateľa. Bohužiaľ. Táto druhá veľká oblasť je v rámci EHMK, že je tam len na súvisiace náklady s projektmi len pol percenta, čo v minulosti neexistovalo.

p. Raši, primátor mesta Košice – Požiadal riaditeľa, aby sa vyjadril aj k bankám.

p. Lazúr, riaditeľ MMK – Päť bánk, tri banky. Mesto najprv oslovovalo päť bánk a tieto banky dávali indikatívne ponuky. Na základe týchto indikatívnych ponúk boli banky vyzvané, aby dali následne záväzné ponuky. V rámci týchto indikatívnych ponúk Tatra banka dala tak vysoké sadzby, že na ňu ďalej nereagovali a UniCredit s tým, že začala financovanie finančnej výpomoci z ministerstva financií, kde získali lepšie podmienky a menšiu finančnú záťaž, nereflektovala na ďalšie financovanie. Ostali v kolečku len 3 banky, ktoré sú v materiáli spomenuté, ktoré dali záväzné ponuky. V rámci týchto 3 záväzných ponukách bola vylúčená ČSOB, pretože všetky banky, aj Slovenská sporiteľňa a aj VÚB, nesúhlasila s tým, žeby v dnešnej finančnej kríze, aby úverovali len krátke zdroje a ešte k tomu krytý nenávratným finančným príspevkom. Podmienka bánk bola „áno, dáme vám krátke zdroje na financovanie EÚ projektov“, ale musel byť dodržaný nejaký pomer a ČSOB nedala ponuku na dlhodobé financovanie. Tým pádom nebola pre mesto zaujímavá. Nemohli urobiť to, že z VÚB sa zoberie len krátkodobé financovanie, v Sporiteľni len dlhodobé. Banky s tým nesúhlasili a tieto veci vznikli na základe dlhodobých jednaní a proces trval august, september, október.

p. Bereš, poslanec MZ – Vystúpil s faktickou poznámkou. Požiadal o vysvetlenie, či tomu rozumie dobre, že ak je suma 8 mil., tak v podstate sa počíta s tým, že projekty budú pripravené tak, že skoro 50 % nákladov budú neoprávnené náklady? Lebo ak sa tu bavia o 5 %-nom spolufinancovaní, o 2,5 %-ách, o 3 %-ách, je tu 8 mil. a z toho čo mu vychádza, tá suma je tam pekných pár desiatok mil. korún na neoprávnené náklady. 

p. Raši, primátor mesta Košice – Väčšina projektov sú projekty, ktoré boli schválené v minulosti, ktoré z hľadiska obsahu nikto nezpochybňuje, ale pri ktorých neoprávnené náklady vznikli a sú to náklady, ktoré sú potrebné na realizáciu, na ich fyzické dostavanie. Táto časť nákladov nie je sprostredkovateľským, alebo riadiacim orgánom schválená, čiže je z hľadiska čerpania EÚ fondov neoprávnená, ale z hľadiska dokončenia rekonštrukcie školy nevyhnutná. Kvôli čomu to vzniklo, tých bodov môže byť viac, ale v niektorých prípadoch za bývalého vedenia tieto projekty boli väčšinou robené externými firmami a v niektorých prípadoch boli zle urobené výkazy, výmery, čiže zhotoviteľ stavby napr. trvá iba na tom, čo bolo vo výkaze, výmere. Zhotoviteľ vyhral najnižšou cenou, tá cena neobsahovala komplexnú stavbu, pretože tam boli vynechané niektoré položky, ktoré sú potrebné, ako napr. utesnenie okien, ktoré sa dorobiť musí a to je neoprávnený náklad.

p. Kažimírová, zástupkyňa riaditeľa MMK – K tabuľke, tým dlhodobým úverom vo výške 8 mil. eur je potrebné povedať, že nemožno ich percentuálne porovnávať ku krátkodobým úverom v objemu 23 mil., pretože tie sa týkajú len projektov EÚ a tých 8 mil. tam je zahrnutá aj čiastka 4,4 mil. na EHMK a finančné prostriedky na celkové financovanie projektu EHMK, alebo celkový rozpočtový náklad projektu predstavuje 49 mil. eur. Na tieto prostriedky zatiaľ nepredkladajú návrh na schválenie úveru, pretože je v hre to, že by sa mali realizovať cez predfinancovanie. To znamená, že ak to vyjde pravdepodobne mesto nebude potrebovať na EHMK krátkodobý úver, čiže tých 4,4 mil. predstavuje len dlhodobý úver, čiže len našu spoluúčasť na projekte. Ak by išli na percentuálny pomer výdavkov spolufinancovania v rámci projektu EHMK v porovnaní s celkovým rozpočtovým nákladom projektu tak je tam rátané aj s rezervou, pretože tých 5 % predstavuje okolo 2,5 mil. eur. Suma kalkulovaná na úverový rámec je vyššia, ale to je to vysvetlenie, čo hovoril p. riaditeľ, že nie všetky výdavky boli uznané, pretože len napr. náklady na projektové dokumentácie, ktoré pôvodne sa rátali vo výške 3,5 % z celkového nákladu projektu sa znížili len na 0,5 %. Rozdiel automaticky už ide do neuznaných výdavkov, ktoré musí mesto financovať z vlastných prostriedkov. 
	Ešte pre p. poslanca Halenára. Nemá logiku schváliť „A“ a neschváliť „B“, pretože ak sa schválil krátkodobý úver a neschválil by sa dlhodobý, tak z vlastných prostriedkov mesto nie je schopné takú sumu vykryť a tým pádom by celý projekt bol nabúraný a nevedeli by ho zrealizovať a ani odfinancovať. Je to ako spojité nádoby, že sa musí schváliť aj jedno aj druhé.

p. Raši, primátor mesta Košice – Ukončil rozpravu. Dal hlasovať o procedurálnom návrhu, ktorý predniesol pp. Halenár, aby sa o jednotlivých bodoch v návrhu uznesenia hlasovalo osobitne.

Hlasovanie č. 11 - 	za: 7, proti: 18, zdržali sa: 16

p. Raši, primátor mesta Košice – Skonštatoval, že návrh nebol schválený.
	Požiadal návrhovú komisiu, aby predniesla návrh na uznesenie. 

p. Andrejčák, poslanec MZ a člen návrhovej komisie – Prečítal pozmeňujúci návrh, ktorý predniesol pp. Lasky.
	Mestské zastupiteľstvo v Košiciach podľa § 6 ods. 2 písm. f) Štatútu mesta Košice schvaľuje prijatie úverových prostriedkov od VÚB, a.s. a SLSP, a.s. na financovanie vybraných kapitálových výdavkov podľa prílohy v rozpočtovom období 2011 – 2013 v súlade s predloženým návrhom.

Hlasovanie č. 12 - 	za: 30, proti: 1, zdržali sa: 10

p. Raši, primátor mesta Košice – Skonštatoval, že uznesenie bolo schválené.
- - -

Záver rokovania

Primátor mesta Košice Richard Raši skonštatoval, že program mimoriadneho rokovania MZ sa vyčerpal. Oznámil poslancom, že na najbližšom riadnom VIII. rokovaní MZ sa stretnú v pondelok 5. decembra 2011.
Vyhlásil VII. mimoriadne rokovanie Mestského zastupiteľstva v Košiciach za ukončené.

             Ing. Pavol Lazúr     					MUDr. Richard Raši, PhD., MPH
riaditeľ Magistrátu mesta Košice				         primátor mesta Košice

Zápisnica vyhotovená dňa 29. 11. 2011
Zapísala: Blanka Lukáčová

Overovatelia zápisnice:

Ing. Mikuláš Čečko.............................................................		Podpísal dňa: 5. 12. 2011

MUDr. Ľubomír Demský  .................................................		Podpísal dňa: 5. 12. 2011

Obsah:

1	Úvod rokovania, Overovatelia zápisnice, Návrhová komisia
2	Správa o plnení opatrení prijatých na odstránenie nedostatkov zistených kontrolou NKÚ za obdobie rokov 2008 a 2010
3	Návrh zámeru pripojenia bytových domov Luníka IX na odber elektrickej energie v časovom rozpätí rokov 2011 – 2014
16	Návrh na 2. zmenu programového rozpočtu mesta Košice na rok 2011
23	Zabezpečenie úverových prostriedkov od VÚB, a.s. a SLSP, a.s. určených na krytie vybraných kapitálových výdavkov mesta Košice v rozpočtovom období 2011-2013